Na temelju članka 109. stavka 6. Zakona o prostornom uređenju („Narodne novine“, broj 153/13 i 65/17), Odluke o izradi Urbanističkog plana uređenja Podsolarsko, stambeno naselje s turističkim kapacitetima, oznake NA5 (“Službeni glasnik Grada Šibenika”, broj 10/16), te članka 32. Statuta Grada Šibenika (“Službeni glasnik Grada Šibenika”, broj 8/10, 5/12, 2/13 i 2/18), Gradsko vijeće Grada Šibenika, na \_\_. sjednici, od \_\_.\_\_. 2018. godine, donosi

ODLUKU

o donošenju Urbanističkog plana uređenja Podsolarsko, stambeno naselje s turističkim kapacitetima, oznake NA5

I.

Donosi se Urbanistički plan uređenja Podsolarsko, stambeno naselje s turističkim kapacitetima, oznake NA5, u nastavku teksta: Plan.  
  
Područje obuhvata Plana je utvrđeno Odlukom o izradi Plana „Službeni glasnik Grada Šibenika“, br. 10/16) u nastavku teksta: Odluka o izradi.

Granice obuhvata prikazane su u Grafičkom dijelu Plana na svim kartografskim prikazima u mjerilu 1:1000.

Nositelj izrade Plana u ime Grada Šibenika je Upravni odjel za prostorno planiranje i zaštitu okoliša, a odgovorna osoba je pročelnica Upravnog odjela. Stručni izrađivač Plana je 2K ARHITEKTONSKI URED d.o.o. iz Zagreba.

II.

Plan sadržan u elaboratu Urbanistički plan uređenja Podsolarsko, stambeno naselje s turističkim kapacitetima, oznake NA5 sastavni je dio ove Odluke, a sastoji se od:

0. OPĆI DIO

I. TESKTUALNI DIO čine Odredbe za provođenje

II. GRAFIČKI DIO sadrži kartografske prikaze u mjerilu 1:1000 i to:

1. Korištenje i namjena površina

2.a. Prometna, ulična i komunalna infrastrukturna mreža - Promet

2.b. Prometna, ulična i komunalna infrastrukturna mreža - Telekomunikacije, energetski sustavi i

plinoopskrba

2.c. Prometna, ulična i komunalna infrastrukturna mreža - Vodoopskrba i odvodnja

3. Uvjeti korištenja, uređenja i zaštite površina

4.a. Način i uvjeti gradnje

4.b. Način i uvjeti gradnje – Parcelacija

III. OBVEZNI PRILOZI

Obrazloženje

Zahtjevi javnopravnih tijela za izradu plana

Izvješće o javnoj raspravi

Elaborat iz stavka 1. ove točke ne objavljuje se u „Službenom glasniku Grada Šibenika“, osim Odredbi za provođenje koje se objavljuju u „Službenom glasniku Grada Šibenika“.

III.

Plan je izrađen u 6 (šest) tiskanih izvornika ovjerenih pečatom Gradskog vijeća Grada Šibenika i potpisom predsjednika Gradskog vijeća i u 6 (šest) primjeraka na CD-ROM mediju.

IV.

Ova Odluka stupa na snagu osmoga dana od dana objave u „Službenom glasniku Grada Šibenika“.

KLASA: 350-01/16-01/75

URBROJ: 2182/01-04-18-\_\_

Šibenik, \_\_. \_\_. 2018.

GRAD ŠIBENIK  
GRADSKO VIJEĆE

Predsjednik Gradskog vijeća

                                                                                           dr. sc. Dragan Zlatović

**ODREDBE ZA PROVOĐENJE**

**Članak 1.**

Planom se, na temelju Strategije prostornog uređenja Republike Hrvatske, Programa prostornog uređenja Republike Hrvatske ("Narodne novine", broj 50/99), Prostornog plana Šibensko-kninske županije (“Službeni vjesnik Šibensko - kninske županije”, broj 11/02, 10/05, 3/06, 5/08, 6/12, 9/12 - pročišćeni tekst, 4/13, 8/13 - ispravak, 2/14 i 4/17, u nastavku teksta: PPŽ), Prostornog plana uređenja Grada Šibenika ("Službeni vjesnik Šibensko-kninske županije", broj 03/03 i 11/07 te "Službeni glasnik Grada Šibenika", broj 05/12, 9/13, 08/15, 9/17 i 2/18 u nastavku teksta: PPUG) te Zakona o prostornom uređenju („Narodne novine“, broj 153/13 i 65/17, u nastavku teksta: Zakon), utvrđuju osnove gradnje i uređenja područja obuhvata, a osobito:

- osnovnu podjelu prostora po namjeni, s uvjetima gradnje i uređenja sustav infrastrukturnih koridora i građevina te njihovo povezivanje sa sustavom šireg područja

- mjere zaštite i unapređenja okoliša

- mjere za provedbu Plana.

**0. OPĆI UVJETI GRADNJE I SMJEŠTAJA**

**Oblik i veličina građevne čestice**

**Članak 2.**

(1) Oblik i veličina građevne čestice određuju se imajući u vidu namjenu i vrstu građevine čija se gradnja na toj čestici planira, prometnu površinu s koje se osigurava pristup na građevnu česticu, konfiguraciju i druge karakteristike terena, posebne uvjete građenja i druge elemente od značaja za određivanje oblika i veličine građevne čestice.

(2) Oblik i veličina građevnih čestica određuju se sukladno svim važećim propisima i morfološkom oblikovanju unutar naselja i drugim uzancama.

(3) Veličina građevne čestice je temeljena na cilju racionalnog korištenja zemljišta i proizlazi i iz uvjeta propisanih odredbama ovog Plana za površinu izgrađenosti (minimalnu i maksimalnu) i koeficijent izgrađenosti za pojedinu vrstu građevine.

(4) Granice građevne čestice bilo kojeg namjeravanog zahvata u prostoru prema pristupnoj prometnoj površini (regulacijski pravci) moraju biti određeni tako da se prethodno uzme u obzir građevna čestica odnosno prostorni položaj planirane prometne površine prema tlocrtnim elementima prometnice te elementima uzdužnog i poprečnog profila.

(5) Za dio područja obuhvata Plana radit će se nova parcelacija. Granice novih građevnih čestica prikazane su na kartografskom prikazu 4b.“Način i uvjeti gradnje - Parcelacija“.

**Članak 3.**

(1) Stambeno naselje unutar obuhvata Plana sastoji se od prostornih cjelina. Prostorne cjeline naznačene su na kartografskom prikazu 1. „Korištenje i namjena površina“.

(2) Prostorne cjeline označene su slovima A – D. Redoslijed slova ne uvjetuje redoslijed realizacije pojedinih cjelina.

**Veličina i površina građevine**

**Članak 4.**

(1) Veličina i površina građevine koja se gradi na građevnoj čestici utvrđuje se prostornim pokazateljima i to:

- koeficijent izgrađenosti građevne čestice (kig)

- koeficijent iskoristivosti građevne čestice (kis)

- koeficijent izgrađenosti nadzemno (kigN)

- koeficijent iskoristivosti nadzemno (kisN)

- visina i broj etaža građevine.

(2) Koeficijent izgrađenosti građevne čestice (kig) je odnos izgrađene površine zemljišta pod građevinom (svih građevina na građevnoj čestici) i ukupne površine građevne čestice.

(3) Koeficijent izgrađenosti nadzemno (kigN) je odnos izgrađene površine zemljišta pod građevinom (ne računajući površine potpuno ukopane podzemne etaže iznad koje je sloj zemlje (70cm ili više) koji omogućuje uređenje zelenih površina visokim zelenilom) i ukupne površine građevne čestice.

(4) Koeficijent iskoristivosti građevne čestice (kis) je odnos građevinske bruto površine (GBP) građevina i površine građevne čestice.

(5) Koeficijent iskoristivosti nadzemno (kisN) je odnos građevinske bruto površine nadzemnih etaža građevine (ne računajući površine potpuno ukopanih etaža) i površine građevne čestice.

(6) Izgrađena površina zemljišta pod građevinom je površina dobivena vertikalnom projekcijom svih zatvorenih, otvorenih i natkrivenih konstruktivnih nadzemnih dijelova građevine (osim balkona) na građevnu česticu, uključujući i terase u prizemlju kada su iste konstruktivni dio podzemne etaže. (7) Građevinska bruto površina zgrade (GBP) definirana je Pravilnikom o načinu izračuna građevinske (bruto) površine zgrade („Narodne novine“, broj 93/17).

(8) Iz proračuna koeficijenta izgrađenosti građevne čestice izuzimaju se parkirališta i pristupi, otvoreni bazeni, instalacijska i revizijska okna i spremnici te zahvati koji podrazumijevaju uređenje građevne čestice - razna popločenja te nenatkrivene prizemne terase kada iste nisu konstruktivni dio podzemne etaže.

(9) Planom se propisuju samo maksimalni koeficijent izgrađenosti i maksimalni koeficijent iskoristivosti  
dok se minimalni koeficijenti Planom ne propisuju.

**Članak 5.**

(1) Visina građevine utvrđuje se u odnosu na namjenu, konfiguraciju terena i tipologiju izgradnje.

(2) Visina građevine je određena najvećom dozvoljenom visine građevine (V), najvećom dozvoljenom ukupnom visinom građevine (Vuk) i najvećim dozvoljenim brojem etaža (E).

(3) Visina građevine (V) mjeri se od konačno zaravnatog i uređenog terena uz pročelje građevine na njegovom najnižem dijelu do gornjeg ruba stropne konstrukcije zadnjeg kata, odnosno do vrha nadozida potkrovlja, čija visina ne može biti viša od 1,2 m.

(4) Ukupna visina građevine (Vuk) mjeri se od konačno zaravnatog i uređenog terena uz pročelje građevine na njegovom najnižem dijelu do sljemena građevine i iznosi:

- za građevine s kosim ili bačvastim krovom širine do 10,0 m najvećoj dozvoljenoj visini građevine (V) pribroji se 3,5 m, a za građevine širine više od 10,0 m pribroji se 4,5 m . - za građevine s ravnim krovom jednaka je najvećoj dozvoljenoj visini građevine (V) uvećanoj za završne slojeve ravnog krova.

**Članak 6.**

(1) U najveći dozvoljeni broj etaža (E) uračunavaju se sve korisne/nadzemne etaže.

(2) Nadzemne etaže mogu biti:

- suteren (S)

- prizemlje (P)

- kat (K).

(3) Potkrovlje se smatra etažom – katom kad je visina nadozida veća od 1,2 m.

(4) Strojarnice dizala, strojarske instalacije (rashladni elementi za ubacivanje i izbacivanje zraka), te slični građevni elementi, ne smatraju se nadzemnom etažom.

(5) Sve građevine visokogradnje, osim građevine za koje je odredbama za provedbu Plana to posebno naglašeno, mogu imati jednu ili više podzemnih etaža.

**Smještaj građevina na građevnoj čestici**

**Članak 7.**

(1) Smještaj građevine koja se gradi na građevnoj čestici definiran je gradivim dijelom građevne čestice, a koji je utvrđen kartografskim prikazom 4a. „Način i uvjeti gradnje“.

**Članak 8.**

(1) Gradivi dio građevne čestice se određuje ovisno o obliku i veličini građevne čestice, namjeni građevine, visini i tipu građevine te prirodnim uvjetima.

(2) Gradivi dio građevne čestice građevine visokogradnje određuje se prema uvjetima za udaljenost koji proizlazi iz primijenjene tipologije izgradnje.

(3) Minimalna udaljenost od granice građevne čestice iznosi 3,0 m, ako ista ne mora imati osiguran vatrogasni pristup sukladno Pravilniku o uvjetima za vatrogasne pristupe („Narodne novine“, broj 35/94, 55/94 i 142/03), a od građevne čestice javne površine 5,0 m.

Iznimno, ako se radi o građevinskoj čestici na kojoj se gradi trafostanica, tada udaljenost od granice građevne čestice može biti i manja, ali ne manja od 1,0 m.

(4) Gradivi dio građevne čestice je površina čestice unutar koje se moraju smjestiti sve ortogonalne projekcije svih izgradnji na građevnoj čestici i to osnovne građevine i pomoćnih građevina. . (5) U gradivi dio građevne čestice za građevinu osnovne namjene ne mora se smjestiti izgradnja koja predstavlja uređenje okućnice građevne čestice kao što su npr. vrtovi i nenatkrivene terase te dijelovi građevine kao što su vijenci, oluci, strehe krovova i slični elementi istaknuti do 50 cm izvan ravnine pročelja građevine, te drugi zahvati omogućeni ovim odredbama.

(6) Međusobni razmak građevina ne može biti manji od 6,0 m. Međusobni razmak građevina mora zadovoljiti i posebne uvjete iz Pravilnika o mjerama zaštite od elementarnih nepogoda i ratnih opasnosti u prostornom planiranju i uređivanju prostora („Narodne novine“, broj 29/83, 36/85 i 42/86).

**Tipologija**

**Članak 9.**

(1) Stambenim građevinama smatraju se obiteljske kuće i višestambene zgrade.

(2) Obiteljske kuće su građevine stambene ili pretežito stambene namjene s najviše četiri

stana, najvećom građevinskom bruto površinom (GBP) do 600 m2. U GBP-u se uračunava i

površina pomoćnih građevina ako se grade na istoj građevnoj čestici.

(3) Višestambene zgrade su građevine stambene ili pretežito stambene namjene s pet ili više stanova,

najvećom građevinskom bruto površinom (GBP) do 800 m2. U GBP-u se uračunava i površina

pomoćnih građevina ako se grade na istoj građevnoj čestici.

**Članak 10.**

(1) Unutar područja obuhvata Plana su prostorno disponirane sljedeće tipologije građevina:

- HOTEL - slobodnostojeća građevina s pratećim sadržajima, gospodarsko-poslovne, pretežito uslužne namjene

- TIPOLOGIJA „A“ – slobodnostojeća višestambena zgrada

- TIPOLOGIJA „B“ – slobodnostojeća višestambena zgrada

- TIPOLOGIJA „C“ – slobodnostojeća obiteljska kuća

- UREĐENE PARTERNE POVRŠINE – zone unutar kojih nije moguća gradnja građevina visokogradnje

- TRGOVI I „KALE“

- UREĐENA MORSKA PLAŽA

- PRIVEZ U FUNKCIJI UGOSTITELJSKO TURISTIČKE ZONE.

(2) Primjena i prostorni razmještaj tipologija građevina iz prethodnog stavka dati su na kartografskom prikazu 4a. „Način i uvjeti gradnje“.

**Oblikovanje građevine**

**Članak 11.**

(1) Građevine koje će se temeljem odredbi ovog Plana graditi unutar obuhvata Plana treba oblikovati suvremenim arhitektonskim izrazom uz visoku kvalitetu izvedbe i primijenjenih materijala. Pri tome, pored funkcionalnih karakteristika namjene treba uvažavati i širi kontekst – tradicionalno graditeljstvo dalmatinskog podneblja a naročito odnos javnog i privatnog prostora.

(2) Krovište se definira prema odabranom materijalu pokrova, klimatskoj zoni i zahtjevima arhitektonskog oblikovanja. Krovna konstrukcija može biti ravna ili kosa. Kosa krovna konstrukcija izvodi se nagibom 22°-30°. Na ravnim krovovima moguća je izvedba krovnih terasa.

(3) U cilju korištenja dopunskih izvora energije moguća je izvedba konstruktivnih zahvata – pasivnih sistema za iskorištavanje sunčeve energije, sve u okviru gradivog dijela građevne čestice. Reklame, natpisi, izlozi i vitrine, koji se postavljaju, moraju biti prilagođeni objektu odnosno prostoru u pogledu oblikovanja, obujma, materijala i boje.

**Uređenje građevne čestice**

**Članak 12.**

(1) Najmanje 30% površine svake građevne čestice treba biti prirodno ili uređeno zelenilo.

**Članak 13.**

(1) Prostori za rješavanje prometa u mirovanju (parkirališne površine) dimenzioniraju se sukladno planskim veličinama i prometnom rješenju. Osnovno načelo rješavanja prometa u mirovanju je planiranje u okvirima građevne čestice osnovne namjene.

(2) Na građevnim česticama namijenjenim gradnji građevina svih namjena potrebno je osigurati parkirališna/garažna mjesta u skladu s člankom 53. ovih Odredbi za provedbu i važećim propisima.

(3) Točna dispozicija i broj parkirališnih površina za određenu namjenu će se utvrditi u postupku

izdavanja lokacijskih dozvola i/ili akata kojima se odobrava građenje.

**Uvjeti za izgradnju pomoćnih građevina i ograda**

**Članak 14.**

(1) Pomoćne građevine su sve građevine pomoćnog karaktera koje se mogu graditi na građevnoj čestici uz građevinu osnovne namjene.

(2) Pomoćne građevine se mogu graditi kao sastavni dio građevine osnovne namjene ili kao posebna dvorišna građevina na udaljenosti minimalno 4,0 m od osnovne građevine, te se njihov položaj utvrđuje zajedno s položajem i ostalim parametrima za građevinu osnovne namjene.

(3) Pomoćne građevine mogu imati najviše jednu nadzemnu etažu bez mogućnosti podrumske etaže, najveće dozvoljene visine (V) 4,0 m.

(4) U pravilu se pomoćne građevine grade na udaljenosti najmanje 3,0 m od susjedne međe.

(5) Najmanja udaljenost pomoćnih građevina od regulacijskog pravca je 5,0 m.

**Članak 15.**

(1) Građevna čestica može biti ograđena, osim ako zbog specifičnosti funkcije ovim Planom to nije dozvoljeno ili se u postupku izdavanja lokacijske dozvole i/ili akata kojima se odobrava građenje temeljem preporuka iz ovog Plana ne odredi drugačije.

**Članak 16.**

(1) U sklopu javnih površina, unutar i izvan građevinskog područja sukladno Pravilniku o jednostavnim i drugim građevinama i radovima („Narodne novine“, broj 79/14, 41/15 i 75/15) omogućuje se postavljanje manjih montažnih građevina (tipiziranih kioska) i drugih pokretnih naprava (nadstrešnice uz autobusna stajališta, konstrukcije za oglašavanje, urbana oprema i sl.) i privremenih konstrukcija tako da ne ometaju druge korisnike.

(2) Smjernice za postavljanje montažnih građevina iz prethodnog stavka ovog članka su određene odgovarajućim gradskim propisom. Unutar zona zaštite za navedene objekte potrebno je ishoditi posebne uvjete nadležnih službi.

**Uvjeti priključenja na javno-prometnu površinu i komunalnu infrastrukturu**

**Članak 17.**

(1) Neposredni pristup do građevinskih čestica osigurava se preko javnih i internih prometnica, sukladno kartografskom prikazu 4a. „Način i uvjeti gradnje“.

(2) Priključci na komunalnu infrastrukturu rješavaju se prema odredbama ovog Plana iz poglavlja  
5. Uvjeti uređenja odnosno gradnje, rekonstrukcije i opremanja prometne, elektroničke komunikacijske i komunalne mreže s pripadajućim objektima i površinama.

(3) Građevine moraju biti priključene na sustav javne odvodnje određen ovim Planom.

(4) Građevine se priključuju na građevine vodoopskrbe i odvodnje, elektroopskrbe, plinoopskrbe i elektroničku komunikacijsku mrežu na osnovu posebnih uvjeta nadležnih službi.   
(5) Uređena građevna čestica ima neposredni prilaz na građevnu česticu s javne prometne površine sukladno članku 50., stavku (5) ovih Odredbi, osiguran potreban broj parkirnih mjesta na čestici, priključak zgrade na mrežu vodoopskrbe i odvodnje, elektroopskrbe, plinoopskrbe i elektroničke komunikacijske infrastrukture.

**Mjere zaštite okoliša**

**Članak 18.**

(1) Tijekom izgradnje i pri korištenju građevina nužno je osigurati mjere zaštite okoliša (zrak, tlo, voda, buka) sukladno posebnim propisima, na građevnoj čestici i na građevnim česticama na koje građevina ima utjecaj.

**1. UVJETI ODREĐIVANJA I RAZGRANIČAVANJA POVRŠINA RAZLIČITIH NAMJENA**

**Članak 19.**

(1) Granica obuhvata Plana definirana je Odlukom o izradi Urbanističkog plana uređenja Podsolarsko, stambeno naselje s turističkim kapacitetima, oznake NA5 („Službeni glasnik Grada Šibenika“, broj 10/16).

(2) Planom obuhvaćeno područje obuhvaća površinu od 15,4 ha, od čega kopneni dio iznosi cca 13,05 ha. Građevinsko područje naselja iznosi cca 9,35 ha.

(3) Područje obuhvata Plana u cijelosti se nalazi unutar zaštićenog obalnog područja mora - dalje u tekstu: ZOP.

**Članak 20.**

(1) Planom obuhvaćeni prostor razmatran je u svojoj funkcionalnoj organizaciji i namjeni integralno s ostalim dijelovima Grada Šibenika, kao dio njegove cjeline. To znači da je unatoč planskom definiranju organizacije i namjene prostora za ograničeno područje postignuta funkcionalna veza s preostalim dijelovima grada u segmentu namjene površina, strukturiranja izgradnje te provođenje prometne i druge komunalne infrastrukture.

(2) Osnovna namjena i način korištenja prostora te razgraničenje, razmještaj i veličina pojedinih površina detaljno su označeni rubnom linijom, bojom i planskim znakom na kartografskom prikazu 1. „Korištenja i namjena površina“, u mjerilu 1:1000.

(3) Površine za razvoj i uređenje unutar obuhvata Plana razgraničene su kao:

- ugostiteljsko-turistička namjena - hotel (T1)

- stambena namjena (S)

- mješovita namjena – pretežito stambena (M1)

- kultura, zabava, šport i rekreacija unutar naselja - trgovi i „kale“ / zaštitne zelene površine (Zz)

- uređena morska plaža - (R4) – plaža i prateći sadržaji: šport (R1) / rekreacija (R2) / trg (R3) / (Z1) – javne zelene površine

- javne prometne površine

- javna parkirališta

- privez u funkciji ugostiteljsko-turističke zone (LP) - morski / kopneni dio

- infrastrukturni sustavi (IS).

(4) Crte razgraničenja pojedinih zona, prikazane su okvirno, dok će se njihova mikrolokacija utvrđivati u postupku izdavanja lokacijskih dozvola i/ili akata kojima se odobrava građenje pri čemu će se konzultirati ažurno stanje katastarske izmjere i odgovarajući tehnički propisi.

(5) Iskaz površina i udio u ukupnoj površini područja Plana daje se u *Tablici I.*

*Tablica I*

|  |  |  |  |
| --- | --- | --- | --- |
| **ZONA / namjena površina** | | **POVRŠINA** | |
| ha | **%** |
| **PODSOLARSKO – stambeno naselje s turističkim kapacitetima, oznake NA5** | | | |
| Ugostiteljsko – turistička namjena – hotel (T1) | | 2,46 | 15,98 |
| Stambena namjena (S) | | 2,56 | 16,62 |
| Mješovita namjena – pretežito stambena (M1) | | 1,53 | 9,93 |
| Kultura, zabava, šport, rekreacija i sl. unutar naselja | trgovi i „kale“ | 0,61 | 3,96 |
|  | zaštitne zelene površine (Zz) | 0,64 | 4,15 |
|  | ukupno: | 1,25 | 8,11 |
| Uređena morska plaža | plaža (R4) |  |  |
|  | * kopneni dio | 1,17 | 7,6 |
|  | * morski dio | 1,02 | 6,62 |
|  | sport (R1) | 0,47 | 3,05 |
|  | rekreacija (R2) | 0,35 | 2,27 |
|  | trg (R3) | 0,44 | 2,85 |
|  | Javne zelene površine (Z1) | 0,71 | 4,62 |
|  | ukupno: | 4,16 | 27,02 |
| Javne prometne površine | | 1,65 | 10,71 |
| Javna parkirališta | | 0,07 | 0,45 |
| Privez u funkciji ugostiteljsko-turističke zone (LP) | kopneni dio | 0,36 | 2,33 |
|  | morski dio | 1,33 | 8,65 |
|  | ukupno: | 0,98 | 6,35 |
| Infrastrukturni sustavi (IS) | | 0,03 | 0,19 |
| **SVEUKUPNO OBUHVAT PLANA** | | **15,40** | **100,00** |

**UGOSTITELJSKO-TURISTIČKA NAMJENA - HOTEL (T1)**

**Članak 21.**

(1) Sukladno smjernicama za izradu Plana koje su dane PPUG-om, od ukupne površine pripadajućeg građevinskog područja najmanje 30% površina, zajedno s koridorima pripadajućih prometnica mora se planirati za ugostiteljsko-turističku (T1) namjenu.

(2) Unutar površina ugostiteljsko-turističke namjene - hotel (T1) dozvoljava se:

- izgradnja hotela s pratećim sadržajima

- uređenje javnih zelenih površina - parkovne i zaštitne zelene površine

- uređenje površina za sport i rekreaciju

- rješavanje internih pristupa i prometa u mirovanju za potrebe hotela.

**STAMBENA NAMJENA (S)**

**Članak 22.**

(1) Područje stambene namjene (S), u smislu ovih Odredbi, su površine na kojima su planirane građevine u pravilu stambene te je unutar toga područja dozvoljena gradnja pratećih sadržaja koji ne ometaju stanovanje.

(2) Na područjima iz prethodnog stavka dozvoljena je gradnja:

- samostojećih građevina

- obiteljskih kuća i višestambenih zgrada.

(3) Na područjima iz stavka (1) ovog članka dozvoljena je gradnja novih građevina koje mogu biti tipologije A, B i C, kako je naznačeno na kartografskom prikazu 4a. „Način i uvjeti gradnje“.

(4) U sklopu građevina iz stavka (2) ovog članka, odnosno njoj pripadajuće građevne čestice, dozvoljena je gradnja:

- pomoćne građevine u funkciji osnovne građevine, sukladno članku 14. ovih Odredbi

- manjih poslovnih prostora za djelatnosti koje ne ometaju kvalitetu stanovanja i ne narušavaju izgled građevine

- prostora za „tihi obrt“ bez štetnih utjecaja na okoliš.

(5) Poslovni prostor može biti smješten unutar individualne stambene građevine na svim etažama, a površina poslovnog prostora može iznositi najviše 30% GBP osnovne građevine.

**MJEŠOVITA NAMJENA – PRETEŽITO STAMBENA (M1)**

**Članak 23.**

(1) Na području mješovite namjene – pretežito stambene (M1) dozvoljena je gradnja:

- samostojećih građevina

- višestambenih građevina.

(2) Na području mješovite namjene – pretežito stambene (M1) dozvoljena je gradnja građevina tipologije „A“.

(3) U sklopu građevina iz stavka (1) ovog članka, uz prostorije namijenjene stanovanju (osnovna namjena) postoji mogućnost namjene prostora gospodarske te javne i društvene namjene (sekundarna namjena), u skladu sa specifikacijom djelatnosti iz 4. stavka ovog članka tako da GBP prostorija sekundarne namjene ne prelazi 30% ukupne bruto razvijene površine izgrađene građevine.

(4) Prostorije sekundarne namjene se mogu graditi samo pod uvjetom da svojim radnim aktivnostima na bilo koji način ne utječu negativno na uvjete života neovisno o vrsti negativnog utjecaja, odnosno da neposredno ili posredno:

- ne premašuju dozvoljene vrijednosti emisija štetnih tvari i utjecaja u okoliš za stambene namjene sukladno važećim propisima (zrak, buka, otpad, otpadne vode).

(5) Unutar građevina mješovite namjene – pretežito stambene (M1) mogu se pored osnovne namjene stanovanja u okviru sekundarne namjene obavljati ove djelatnosti i grupe djelatnosti: - djelatnosti trgovine na malo: sve osim trgovine motornim vozilima, kao i svih ostalih djelatnosti iz ove grupe koje utječu negativno na uvjete života na susjednim građevnim česticama, neovisno o vrsti zagađenja

- uslužne djelatnosti: sve koje ne utječu negativno na uvjete života na susjednim građevnim česticama, neovisno o vrsti zagađenja

- kulturne djelatnosti: sve osim objekata za kulturne priredbe

- ugostiteljske djelatnosti: sve osim noćnih klubova i disco klubova, djelatnost sajmova i zabavnih parkova, te djelatnost kockarnica i kladionica

- zdravstvene djelatnosti: sve (medicinske, zubarske i veterinarske) osim bolničke djelatnosti, a za veterinarske se omogućava samo praksa za male životinje

- sportske djelatnosti namijenjene sportskoj rekreaciji i obrazovanju.

(6) Ovim se Planom preporučuje koncentracija dozvoljenih trgovačkih, uslužnih, ugostiteljskih, kulturnih i ostalih djelatnosti (kao djelatnosti sekundarne namjene u okviru propisanog maksimalnog udjela) u prizemlju objekata tipologije „A“, koji su smješteni u središnjem dijelu naselja.

**KULTURA, ZABAVA, ŠPORT, REKREACIJA UNUTAR NASELJA**

**Članak 24.**

(1) Kulturne, zabavne, sportske, rekreacijske i slične namjene unutar naselja mogu se planirati unutar površina namijenjenih za:

- trgove i „kale“ koncentrirane u središnjem dijelu naselja, blisko vezane uz sekundarne namjene smještene u građevinama mješovite namjene – pretežito stambene (M1)

- zaštitne zelene površine (Zz) uz rubne dijelove naselja i uz prometnice.

(2) Na površinama trgova i „kala“ mogu se postavljati paviljoni i prizemni objekti za uslužne, kulturne, ugostiteljske i sl. djelatnosti, privremene instalacije, terase te postavljati urbana oprema. Svi gore navedeni objekti mogu zauzeti maksimalno 30% površine trga.

(3) Zaštitne zelene površine (Zz) – su planski i/ili prirodno prostori zelenila oblikovani zbog potreba zaštite okoliša i odvajanja prostora različitih namjena, prvenstveno uz infrastrukturne površine i koridore.

(4) Zaštitne zelene površine su zelene i rekreativne površine na kojima je moguće uređivati pješačke, trim i biciklističke staze, parkovne i ostale hortikulturno uređene površine, šetnice, manja odmorišta i manja dječja igrališta. Na zaštitnim zelenim površinama je moguć smještaj javnih parkirališta.

(5) Na zaštitnim zelenim površinama nije dozvoljena izgradnja građevina.

**UREĐENA MORSKA PLAŽA**

**Članak 25.**

(1) Uređena morska plaža se dijeli na površine namijenjene za:

- plaža (R4).

- šport (R1)

- rekreacija (R2)

- trg (R3)

- javne zelene površine (Z1)

**PLAŽA (R4)**

**Članak 26.**

(1) Unutar površina plaže (R4) mogu se obavljati ove djelatnosti i grupe djelatnosti:   
- ugostiteljske djelatnosti: sve osim noćnih klubova i diskoteka, djelatnosti zabavnih parkova, te djelatnost kockarnica i kladionica.

- sportske, rekreacijske i kulturne djelatnosti

- novoplanirane plažne površine s pripadajućom infrastrukturom

- šetnice i biciklističke staze

- hortikulturalno uređenje prostora.

**ŠPORT (R1)**

**Članak 27.**

(1) Unutar površina uređene morske plaže – šport (R1) mogu se graditi otvorena športska igrališta s gledalištem ili bez gledališta, trim staze, biciklističke staze te drugi prostori koji upotpunjuju i služe osnovnoj namjeni.

(2) Ukupna tlocrtna bruto površina pratećih sadržaja je potrebna površina u funkciji glavnog sadržaja koja zadovoljava važeće standarde i posebne propise

(3) Unutar površina namijenjenih za šport mogu se odvijati ove djelatnosti i skupine djelatnosti :

- djelatnosti sporta i rekreacije

- zdravstvene djelatnosti: medicinska praksa koja je vezana uz sportsku medicinu

- obrazovne djelatnosti: obrazovanje vezano uz sport

- djelatnosti ostalih članskih organizacija koje su vezane uz sport.

(4) Osim djelatnosti navedenih u prethodnom stavku ovog članka, mogu se obavljati i sljedeće djelatnosti i grupe djelatnosti:

*-* djelatnosti trgovine na malo: sve koje ne utječu negativno na uvjete života na susjednim građevnim česticama, neovisno o vrsti zagađenja

*-* uslužne djelatnosti: sve koje ne utječu negativno na uvjete života na susjednim građevnim česticama, neovisno o vrsti zagađenja

*-* ugostiteljske djelatnosti: sve osim noćnih klubova i diskoteka, djelatnosti sajmova i zabavnih parkova, te djelatnost kockarnica i kladionica.

**REKREACIJA (R2)**

**Članak 28.**

(1) Unutar površina uređene morske plaže - rekreacija (R2) mogu se graditi i uređivati otvorena rekreacijska igrališta, bazeni, vježbališta, trim staze, biciklističke staze te drugi prostori koji upotpunjuju i služe osnovnoj djelatnosti.

(2) Za površine iz prethodnog stavka vrijede odredbe stavaka 2-4 članka 26.

**TRG (R3)**

**Članak 29.**

(1) Unutar površina uređene gradske plaže - trg (R3) može se graditi i uređivati prostor većeg trga za okupljanja, sportske i druge manifestacije, trim staze, biciklističke staze te drugi prostori koji upotpunjuju i služe osnovnoj djelatnosti.

(2) Za površine iz prethodnog stavka vrijede odredbe stavaka 2-4 članka 26.

**JAVNE ZELENE POVRŠINE (Z1)**

**Članak 30.**

(1) Javne zelene površine, uređene morske plaže, su javni neizgrađeni prostor oblikovani kvalitetnom postojećom i novom planski raspoređenom vegetacijom i sadržajima temeljno ekoloških obilježja, namijenjen šetnji i odmoru građana.  
(2) Unutar namjene javnih zelenih površina mogu se uređivati:

- parkovi

- dječja igrališta

- uređene zatravljene površine, drvoredi i sl.

- ostale hortikulturno uređene površine.

(3) U javnim zelenim površinama uređivat će se parkovne površine izgradnjom pješačkih staza, opremanjem potrebnim rekvizitima i urbanom opremom te sadnjom autohtonih vrsta biljnog materijala.

**JAVNE PROMETNE POVRŠINE**

**Članak 31.**

(1) Prometne površine prikazane su na kartografskom prikazu 2a. „Prometna, ulična i komunalna infrastrukturna mreža - Promet“.

(2) Planom je rubno, u smislu dovodne prometne infrastrukture, obuhvaćena i državna cesta DC-8. Mjesto i način priključenja na cestu DC-8 određen je sukladno projektu rekonstrukcije DC-8 Upravitelja cesta. Isti priključak te ulica oznake „U-6“ u nastavku priključka, služit će i kao pristup plaži Rezalište. Mjesto priključka na DC-8 naznačeno je na svim kartografskim prikazima Plana.

(3) U grafičkom prikazu plana je određen planirani koridor rezervacije prostora za gradnju javnih prometnica koji ujedno predstavlja crtu razgraničenja i dodira zone namijenjene javnim prometnim površinama i zonama drugih namjena. . (4) Mikrolokacija prometnica određenih ovim Planom utvrđuje se u postupku izdavanja lokacijskih dozvola i/ili akata kojima se odobrava građenje, pri čemu su moguća minimalna odstupanja zbog konfiguracije terena, imovinsko-pravnih odnosa, katastra i sl. Iznimno se mogu izvesti i dodatne (ili izmještene) prometnice unutar plana ako postoje opravdani razlozi, no samo ako se time ne odstupa od odredbi plana i nema utjecaja na odredbe unutar drugih namjena.

(5) Planom utvrđene prometne površine na koje se priključuju postojeće prometne površine plaže Rezalište moraju udovoljavati posebnim uvjetima koji će se utvrditi u postupku izdavanja akata vezanih za provedbu dokumenata prostornog uređenja.

**JAVNA PARKIRALIŠTA**

**Članak 32.**

(1) Površina javnog parkirališta uz servisnu prometnicu do privezišta je namijenjena gradnji i uređenju parkirališnih površina na tako da one zadovolje potrebe prometa u mirovanju za posjetitelje ugostiteljskih objekata plaže te korisnike turističkog privezišta. Planom je predviđeno cca 53 parkirna mjesta, a točan broj će se definirati prema potrebama i stanju na terenu. Ostale površine plaže (šport i rekreacija) pretežito su namijenjene stanovnicima naselja i hotela, te za iste površine nisu planirana dodatna parkirna mjesta, budući da je parkiranje tih korisnika riješeno na pojedinim zasebnim parcelama stambenih objekata. Budući da u neposrednoj blizini postoji i javno parkiralište uz plažu (izvan obuhvata plana), potrebe za prometom u mirovanju su zadovoljene. .  
(2) Javna parkirališta mogu se, osim u površinama definiranim u grafičkom dijelu Plana, uređivati i unutar površina drugih namjena u skladu s ukupnim odredbama ovog Plana.

**PJEŠAČKE POVRŠINE**

**Članak 33.**

(1) Unutar površina namjene pješačke površine može se odvijati gradnja građevina niskogradnje namijenjenih pješačkom i biciklističkom prometu.

(2) Razgraničenje pješačkog i biciklističkog prometa unutar namjene pješačke površine vidljivo je iz kartografskog prikaza 2a. „Prometna, ulična i komunalna infrastrukturna mreža - Promet“.

(3) Ukoliko su pješačke površine namijenjene i kretanju interventnih te servisnih vozila, potrebno ih je dimenzionirati za kolni promet, a promet regulirati u skladu s odgovarajućim posebnim propisom.

(4) U sklopu pješačkih površina moguće je postavljanje urbane opreme i privremenih građevina, a njihovo je postavljanje potrebno regulirati posebnom odlukom Grada Šibenika.

(5) Pored pješačkih površina prikazanih u grafičkom dijelu Plana moguće je u postupcima izdavanja lokacijskih dozvola i/ili akata kojim se odobrava građenje planirati i dodatne pješačke površine.

(6) Cjelovit i precizan položaj i profil interne pješačke površine bit će određen sukladno posebnim  
propisima u postupku izdavanja lokacijske dozvole i/ili akta kojim se odobrava građenje u kojim  
su postupcima moguća i manja odstupanja od interne pješačke prometne površine kako je  
definirana u kartografskim prikazima Plana.

(7) Pored, ovim Planom predviđenih, moguće je u daljoj proceduri predvidjeti i dodatne pješačke  
površine.

**INFRASTRUKTURNI SUSTAVI (IS)**

**Članak 34.**

(1) Površine trafostanica su ovim Planom definirane kao površine infrastrukturnih sustava.

(2) Pored površina koje su na kartografskom prikazu 1. „Korištenje i namjena površina“ označene kao IS, građevine iste namjene moguće je graditi i unutar drugih površina određenih ovim Planom, ako se time ne narušavaju uvjeti korištenja tih površina.

**PRIVEZ U FUNKCIJI UGOSTITELJSKO-TURISTIČKE ZONE (LP)**

**Članak 35.**

(1) Površine planirane ovim Planom za privez u funkciji ugostiteljsko-turističke zone (LP) su namijenjene za prihvat plovila korisnika zone ukupnog kapaciteta 64 plovila.

(2) Unutar kopnenog dijela priveza mogu se obavljati ove djelatnosti i grupe djelatnosti:   
- djelatnosti priveza (istezalište za brodove..).

**2. UVJETI SMJEŠTAJA GRAĐEVINA GOSPODARSKIH DJELATNOSTI**

**Članak 36.**

(1) Odredbe o uvjetima smještaja građevina gospodarskih djelatnosti iz ovog poglavlja odnose se na uvjete gradnje hotela koji će se graditi kao samostojeća građevina unutar površine ugostiteljsko- turističke namjene – hotel (T1).

(2) Oblik i veličina građevne čestice hotela određeni su veličinom prostorne cjeline ugostiteljsko-turističke namjene, vidljivo iz kartografskih prikaza i Tablice I.

(3) Maksimalna površina tlocrtne projekcije građevine hotela mora se smjestiti unutar položajno pripadajućeg gradivog dijela određenog u kartografskom prikazu 4a. „Način i uvjeti gradnje“.

**Članak 37.**

(1) Za građevinu hotela propisuju se sljedeći uvjeti gradnje:

- najveći dozvoljeni kig=0,4

- najveći dozvoljeni kis=1,6

- najveća dozvoljena visina (V) = 18,0 m - - najveći broj nadzemnih etaža (E) je četiri etaže (P+3)

- najmanja udaljenost građevina od granice čestice je 5,0 m

- najmanje 30% čestice hotela mora biti ozelenjeno - - s obzirom na planirani karakter i funkciju građevine hotela, ovim Planom se ne dozvoljava njeno ograđivanje.

(2) Ostali lokacijski uvjeti za gradnju hotela dani su poglavljem općih odredbi.

**Članak 38.**

(1) Svojim oblikovanjem i materijalizacijom građevina hotela treba poštivati lokalnu arhitektonsku tradiciju i prirodne datosti lokacije. Njen smještaj u prostoru treba odrediti tako da se stvore kvalitetni prostorni odnosi unutar same građevine, ali i s kontaktnim prostorom stambenog naselja.

**3. UVJETI SMJEŠTAJA GRAĐEVINA NAMIJENJENIH UREĐENOJ MORSKOJ PLAŽI**

**Uređena morska plaža –** **plaža (R4)**

**Članak 39.**

(1) U sklopu površine uređene morske plaže – plaža ( R4) zona treba biti koncipirana tako da:

- se osigura minimalno 2 m² plažnog prostora po stanovniku stambenog naselja i 6 m² plažnog prostora po krevetu na području ugostiteljsko- turističke namjene – hotel (T1)

- se osigura prohodnost dužobalnog pojasa

(2) Tuševi, kabine, platforma za spasioca i slični montažni objekti koji služe normalnom funkcioniranju plaže, kao i stabilizacijska pera te druga infrastruktura potrebna za održavanje plaže, mogu se smjestiti i unutar površina same plaže.

**Uređena morska plaža – šport (R1), rekreacija (R2), trg (R3)**

**Članak 40.**

1. U sklopu površine uređene morske plaže - šport ( R1), rekreacija (R2) i trg (R3) izgradnja treba biti koncipirana tako da:

- obavezno je predvidjeti postavu tuševa, kabina za presvlačenje i sanitarnih čvorova sukladno važećim standardima i posebnom propisu

- najviše jedan ugostiteljski sadržaj na 500 m' ili 5000 m² površine plaže

- maksimalna tlocrtna površina ugostiteljskog objekta može biti 100 m².

- ugostiteljski sadržaji su udaljeni od obalne crte najmanje 25 m

- visina je prizemlje (P)

- najmanje 33% površine zone bude uređeno kao javni park uz sadnju autohtonog zelenila

(2) Površine športsko-rekreacijske namjene uređene morske plaže gradit će se na cca. razini postojećeg terena tj. upušteno u odnosu na okolni teren, koji će se nasipati. Na taj način očuvat će se vrijedne prostorne vizure iz naselja prema plaži. Očekuje se visinska razlika od 45 - 120 cm.

(3) Gradivi dijelovi unutar kojeg se mogu graditi građevine unutar površina športsko-rekreacijske namjene određeni su na kartografskom prikazu 4a. „Način i uvjeti gradnje“. Moguća su manja odstupanja od istih površina prilikom izrade detaljnije projektne dokumentacije.

(4) Uz ostale sadržaje, otvoreni bazeni, sportska igrališta moguća je gradnja potrebnih pratećih sadržaja.

- najveća visina pratećih građevina bude prizemna odnosno da iznosi 4,0 m

**4. UVJETI I NAČIN GRADNJE STAMBENIH GRAĐEVINA**

**Članak 41.**

(1) Odredbe o uvjetima smještaja građevina stambene namjene iz ovog poglavlja odnose se na uvjete gradnje građevina unutar stambene namjene (S) i mješovite namjene – pretežito stambene (M1).

(2) Stambenim građevinama smatraju se:

- obiteljske kuće, maksimalno 4 stana

- višestambene zgrade, 5 ili više stanova.

(3) Građevinama koje se izgrađuju na slobodnostojeći način smatraju se građevine koje se niti jednom svojom stranom ne prislanjaju na granice susjednih građevnih čestica.

(4) Unutar površina stambene namjene i mješovite namjene - pretežito stambene (M1) prisutne su sljedeće tipologije građevina:

- TIPOLOGIJA „A“ – slobodnostojeća višestambena zgrada

- TIPOLOGIJA „B“ – slobodnostojeća višestambena zgrada

- TIPOLOGIJA „C“ – slobodnostojeća obiteljska kuća.

(5) Primjena i prostorni razmještaj tipologije građevina iz prethodnog stavka ovog članka dati su na kartografskom prikazu 4a. „Način i uvjeti gradnje“.

**Članak 42.**

(1) Lokacijski uvjeti vezani uz tipologiju građevina, veličine i površine građevne čestice, površinu izgrađenosti, koeficijent izgrađenosti, koeficijent iskoristivosti, najvišu visinu i najveći dozvoljeni broj etaža dani su u tablici u nastavku.

*Tablica II*

|  |  |  |  |  |  |  |
| --- | --- | --- | --- | --- | --- | --- |
| Tipologija građevine | Veličina građevne čestice  (m²) | | Koeficijent izgrađenosti nadzemno  (kigN) | Koeficijent iskoristivosti nadzemno  (kisN) | Najveća dozvoljena  visina građevine  (V) | Najveći dozvoljeni broj etaža  (E) |
| min | max |
| TIPOLOGIJA A | 400 | 2000 | 0,4\* | 1,2 | 10 | 3 NADZEMNE ETAZE |
| TIPOLOGIJA B | 400 | 2000 | 0,4\* | 1,2 | 10 | 3 NADZEMNE ETAZE |
| TIPOLOGIJA C | 400 | 2000 | 0,3\* | 0,9 | 9,5 | 3 NADZEMNE ETAZE |

\* Za građevne čestice površine DO 1000 m² (tipologija A, B i C) primjenjuju se koeficijenti iz *Tablice II*.

Ako je površina građevne čestice veća od 1000 m² (tipologija A, B i C) tada se na 1000 m² površine primjenjuje kigN iz *Tablice II*, a za razliku površine, od 1000 m² do 2000m², primjenjuje se koeficijent izgrađenosti nadzemno (kigN) = 0,2.

**Uvjeti uređenja parkirališnih i garažnih mjesta**

**Članak 43.**

(1) Parkirališna odnosno garažna mjestaje potrebno rješavati u okviru svake građevne čestice, sukladno odredbama ovog Plana te prema uvjetima iz članka 53.Odredbi za provedbu ovog Plana.

**Članak 44.**

(1) Ostali lokacijski uvjeti za gradnju građevina stambene namjene dati su poglavljem općih odredbi.

**5. UVJETI UREĐENJA ODNOSNO GRADNJE, REKONSTRUKCIJE I OPREMANJA PROMETNE, ELEKTRONIČKE KOMUNIKACIJSKE I KOMUNALNE MREŽE S PRIPADAJUĆIM OBJEKTIMA I POVRŠINAMA**

**Članak 45.**

(1) Planom su određene trase, koridori, površine, zaštitni koridori i građevine prometnih, elektroničkih komunikacijskih, vodnogospodarskih i energetskih sustava. Prometna, elektronička komunikacijska i komunalna infrastrukturna mreža unutar obuhvata Plana prikazane su na kartografskim prikazima:

- 2a. „Prometna, ulična i komunalna infrastrukturna mreža – Promet“

- 2b. „Prometna, ulična i komunalna infrastrukturna mreža - Elektroničke komunikacije, energetski sustavi i plinoopskrba“

- 2c. „Prometna, ulična i komunalna infrastrukturna mreža - Vodoopskrba i odvodnja“,

a sve u mjerilu 1:1000.

(2) Pri projektiranju i izvođenju građevina i uređaja infrastrukture potrebno se pridržavati posebnih propisa, kao i propisanih udaljenosti od ostalih infrastrukturnih objekata i uređaja te pribaviti suglasnosti tijela ili osoba određenih posebnim propisima.

(3) Trase i lokacije građevina infrastrukture u grafičkom dijelu UPU-a usmjeravajućeg su značenja te su u postupku izrade projektne dokumentacije dozvoljene odgovarajuće prostorne prilagodbe proizišle iz predloženog projektnog rješenja.

(4) Građevine, vodovi i uređaji prometne, elektroničke komunikacijske i komunalne infrastrukturne mreže iz stavka (1) ovog članka smještaju se unutar koridora javnih prometnih površina (SU i U) i na građevnim česticama planskih oznaka IS. Mjesto i način priključivanja građevina na prometnu, komunalnu i drugu infrastrukturu odredit će nadležno tijelo ili pravna osoba s javnim ovlastima uz primjenu odgovarajućih propisa, kao i uobičajenih pravila graditeljske struke, u postupku izdavanja akata kojima se dozvoljava gradnja.

(5) Pristup građevne čestice na javnu prometnu površinu mora se odrediti tako da se osigura nesmetano odvijanje prometa, a ako se građevna čestica nalazi između ili na spoju cesta različitih kategorija, pristup je potrebno osigurati s ceste niže kategorije.

(6) Svaka građevna čestica mora imati priključak na javnu prometnu površinu, neposredno ili iznimno posredno (pravom služnosti) s prometne površine, kojim se osigurava pješački i kolni pristup čestici i građevini te protupožarni pristup vatrogasnog vozila, kao i priključenje na komunalnu infrastrukturu.

(7) Planom utvrđene javne prometne površine, a koje se neposredno spajaju, odnosno priključuju na državnu cestu DC-8, moraju udovoljavati uvjetima propisanim Pravilnikom o uvjetima za projektiranje i izgradnju priključaka i prilaza na javnu cestu („Narodne novine“, broj 95/14).

**Članak 46.**

(1) Trase i lokacije građevina infrastrukture u grafičkom dijelu Plana usmjeravajućeg su značenja te su u postupku izrade projektne dokumentacije dozvoljene odgovarajuće prostorne prilagodbe koje proizlaze iz predloženog projektnog rješenja.

(2) Detaljno određivanje trasa i lokacija građevina prometne infrastrukture, vodnogospodarske, energetske i infrastrukture elektroničkih komunikacija koji su određeni Planom, utvrđuje se aktima provedbe dokumenata prostornog uređenja, vodeći računa o konfiguraciji tla, posebnim uvjetima i drugim okolnostima. Infrastruktura se, u pravilu, vodi u koridoru kolnih prometnica.

(3) Priključivanje građevina na komunalnu i drugu infrastrukturu utvrđuje nadležno tijelo ili trgovačko društvo uz primjenu odgovarajućih propisa, kao i uobičajenih pravila graditeljske struke, u postupku izdavanja lokacijskih dozvola i/ili akata kojima se odobrava građenje.

**5.1. UVJETI GRADNJE PROMETNE MREŽE**

**Cestovni promet**

**Članak 47.**

(1) Na postojeće definirane kategorije javnih cesta (DC) određene Planom više razine nadovezuju se ostale planirane nerazvrstane ceste za koje se ovim Planom određuju kategorije glavnih mjesnih, sabirnih i ostalih ulica.

(2) Izmjena posebnog propisa o razvrstavanju javnih cesta, odnosno promjena kategorije i razine opremljenosti cesta ne smatra se izmjenom Plana.

(3) Od planom definiranih trasa prometnica može se odstupiti po horizontalnoj i vertikalnoj osi, ako se idejnim/glavnim projektom prometnice ustanovi potreba prilagođavanja trase tehničkim uvjetima.

(4) Područje obuhvata Plana istočnom stranom neposredno graniči s dijelom trase državne ceste DC8.

**Članak 48.**

(1) U kartografskom prikazu 2a. „Prometna, ulična i komunalna infrastrukturna mreža - Promet“ utvrđeni su priključci na postojeće javne prometnice i uvjeti gradnje planiranih prometnica.

Planom se sukladno Pravilniku o osiguranju pristupačnosti građevina osobama s invaliditetom i smanjene pokretljivosti („Narodne novine“, broj 78/13) uvjetuje osiguranje nesmetanog pristupa građevinama, javnim površinama i sredstvima javnog prijevoza.

(2) Prometnice unutar obuhvata Plana definirane su kao sabirne ulice oznake SU, i kao (interne - ostale) ulice oznake U.

Potpuna i precizna lokacija javnih prometnice određenih ovim Planom utvrđuje se u postupku izdavanja lokacijskih dozvola i/ili akata kojima se odobrava građenje, pri čemu su na temelju specifičnih lokalnih uvjeta i prometnih analiza moguća odstupanja zbog konfiguracije terena, imovinskopravnih odnosa, katastra i sl.

(3) Građevna čestica prometnica mora biti prostorno definirana lokacijskom dozvolom i/ili aktom kojim se odobrava građenje naročito s elementima temeljnih prometno-tehničkih parametara (os, niveleta, raskrižja, poprečni profili i sl.).

(4) Uz mrežu javnih i internih prometnice prikazanih u kartografskim prikazima, u smislu uređenja građevne čestice prostorne cjeline stambenog naselja ili pojedinačnih zahvata u prostoru, moguće je u postupku ishođenja lokacijskih dozvola i/ili akata kojima se odobrava građenje planirati dodatne kolne i pješačke površine u skladu s odredbama ovog Plana i odredbama prostornog plana šireg područja.

**Članak 49.**

(1) Zaštitni pojas DC-8 u širini od 25 m od ruba cestovnog zemljišta, prikazan je na svim kartografskim prikazima Plana. Zaštitni pojas je zemljište uz javnu cestu na kojem se primjenjuju ograničenja propisana Zakonom o cestama („Narodne novine“, broj 84/11,22/13, 54/13, 148/13 i 92/14).

(2) Kada se za građenje objekata i instalacija unutar zaštitnog pojasa javne ceste izdaje lokacijska dozvola, odnosno drugi akt kojim se provode dokumenti prostornog uređenja sukladno posebnom propisu, prethodno se moraju zatražiti uvjeti nadležne Uprave za ceste tj. Hrvatskih cesta.

(3) Temeljem Zakona o cestama zaštitni koridor DC-8 mjeri se od vanjskog ruba zemljišnog pojasa, tako da je sa svake strane širok 25,0 m. Upravitelj ceste također zahtijeva da se rezervira koridor za buduće proširenje od 10,0 m od ruba cestovnog zemljišta, te je i taj uvjet ispoštivan, tj. u tom koridoru se ne predviđa gradnja građevina,

(4) Uz postojeću gradsku ulicu sjeverno od hotela također je ucrtan koridor za buduće proširenje ceste, a koji je preuzet iz Generalnog urbanističkog plana Grada Šibenika (Službeni glasnik Grada Šibenika, broj 8/16 i 1/17).

(5) Linija rezervacije proširenja je ujedno i regulacijska linija za građevne čestice uz DC-8 te uz gradsku ulicu sjeverno od hotela.

(6) Pri projektiranju prometnica unutar obuhvata Plana te njihovih raskrižja potrebno je pridržavati se Zakona o cestama te svih važećih propisa, uredbi, pravilnika i normi.

**Članak 50.**

(1) Ovim Planom određeni su minimalni kriteriji građenja i rekonstrukcije prometnih građevina i površina, odnosno, gdje je to posebno navedeno, smjernice za projektiranje.

(2) Nivelete prometnica postaviti tako da se zadovolje prometno-tehnički, ali i estetski uvjeti, uskladiti ih s budućim građevinama u visinskom smislu. Minimalni poprečni nagibi prometnica moraju biti 2,5% u pravcu do najviše 5,0% u krivini.

(3) Unutar površine ulice dozvoljeno je smještanje vodova infrastrukture.

(4) Visinske denivelacije rubova kolnika ne smiju biti više od 8 cm, budući da se predviđa prilaz i operativni rad vatrogasnih vozila i preko pješačkih i biciklističkih staza (a ne samo kolnika).

(5) Svaka građevna čestica mora imati osiguran pristup na javnu prometnicu. Neposredni pristup građevnoj čestici osigurava se prometnom površinom širine min. 3,50 m. Planom se dozvoljava neposredni pristup s javne prometnice na pojedino parkirno mjesto na građevnoj čestici, te nije isključivo potrebno osiguranje jedinstvenog kolnog prilaza na parcelu.

(6) Tamo gdje to prostorne mogućnosti dozvoljavaju, potrebno je prilikom gradnje ulice obostrano (ili jednostrano) urediti zaštitni zeleni pojas koji se izvodi kao utvrđena (vozna) površina sa završnim oblaganjem humusom i zatravljenjem. Dozvoljava se i ugradnja umjetnih nosivih elemenata koji se također zatravnjuju (travne rešetke i sl.).

**Članak 51.**

(1) Prometnu mrežu u obuhvatu Plana čine javne prometne površine:

Sabirna prometnica (SU-1) je novoplanirana prometnica koja prolazi sjevero-zapadnim dijelom obuhvata Plana i koja se priključuje na postojeću DC-8 na istoku (preko postojeće ulice sjeverno od hotela, van obuhvata plana).

Ostale (interne) prometnice (ulice U-1 do U-7) planiraju se u cilju omogućavanja prometne dostupnosti unutar prostorne cjeline stambenog naselja s turističkim kapacitetima oznake NA 5.

(2) Prometnica U-7 se pruža do obalne šetnice odnosno do kolno pješačke površine preko koje je omogućena opskrba i pristup interventnim i drugim vozilima do priveza.

(3) Javne prometne površine

Sabirna se ulica (SU-1) dimenzionira kako slijedi:

- računska brzina 40 km/h

- maksimalni nagib nivelete 7% za nove trase

- broj prometnih traka i širina kolnika 2x3,00 m

- raskrižja u nivou

- pješački hodnik, širine 1,6 - 2,0 m

- pješačko- biciklistička staza, širine 2,0 m.

Ostale (jednosmjerne) se ulice (U-1, U-4, U-5 ) dimenzioniraju kako slijedi:

- računska brzina 30 km/h

- maksimalni nagib nivelete 7% za nove trase

- broj prometnih traka i širina kolnika 1x4,00 m

- raskrižja u nivou

- pješački hodnik, širine 2,0 m

- pješačko- biciklistička staza, širine 3,0 m

- pojas zelenila, između kolnika i pješačko-biciklističke staze, širine 1,0 m.

Ostala se ulica (U-2) dimenzionira kako slijedi:

- računska brzina 30 km/h

- maksimalni nagib nivelete 7% za nove trase

- broj prometnih traka i širina kolnika 1x4,0 m

- raskrižja u nivou

- pješački hodnik, širine 1,6 m

- pješačko- biciklistička staza, širine 2,0 m.

- pojas zelenila, između kolnika i pješačko-biciklističke staze/pješačkog honika, širine 1,85 - 1,90 m.

Ostala se ulica (U-3) dimenzionira kako slijedi:

- računska brzina 30 km/h

- maksimalni nagib nivelete 7% za nove trase

- broj prometnih traka i širina kolnika 1x4,0 m

- raskrižja u nivou

- pješački hodnik, širine 1,85 m

- pješačko- biciklistička staza, širine 3,0 m.

- pojas zelenila, između kolnika i pješačkog honika, širine 1,15 m.

Ostala se ulica (U-6) dimenzionira kako slijedi:

- računska brzina 30 km/h

- maksimalni nagib nivelete 7% za nove trase

- broj prometnih traka i širina kolnika 2x2,75 m

- raskrižja u nivou

- pješačkio-biciklistička staza, širine 2,25 m.

Ostala se ulica (U-7) dimenzionira kako slijedi:

- računska brzina 30 km/h

- maksimalni nagib nivelete 7% za nove trase

- broj prometnih traka i širina kolnika 2x2,75 m

- raskrižja u nivou

- parkiralište za osobna vozila, okomito parkiranje, širina 5,00 m

- pješačko- biciklistička staza, širine 2,0 m.

**Članak 52.**

(1) Sustav i mreža javnih i internih prometnica prikazana je na kartografskom prikazu 2a. „Prometna, ulična i komunalna infrastrukturna mreža - Promet“.

(2) Dostupnost građevnih čestica unutar prostorne cjeline stambenog naselja, a koje se mogu formirati temeljem odredbi ovog Plana, osigurana je s javnih sabirnih (SU-1) i ostalih prometnih površina (U-1 do U-7) kako je prikazano u kartografskom prikazu 2a.

(3) Prilikom projektiranja prometnica nužno je pridržavati se Pravilnika o uvjetima za vatrogasne pristupe i Pravilnika o osiguranju pristupačnosti osoba s invaliditetom i smanjenom pokretljivosti.

(4) Pješački pristup prostornoj cjelini stambenog naselja osiguran je nogostupima unutar profila javnih prometnica, internim pješačkim putevima te pješačko-biciklističkim stazama.

(5) Površine za kretanje pješaka mogu se graditi i uređivati kao veze (prečaci, pješački putovi, stube, staze, šetnice). Pješačke površine namijenjene su samo kretanju pješaka i iznimno za pristup vozilima u slučaju hitnih intervencija, a u slučaju da prometni profil to omogućava.

(6) Širina pješačke staze ovisi o broju korisnika i o mjestu na kojem se nalaze, a najmanja širina prometne površine za isključivo kretanje pješaka iznosi 1,5 m, a biciklističko-pješačke staze minimalno 2,0 m.

(7) Kolne i pješačke (i biciklističke) površine je moguće popločiti, a za popločenje može se koristiti kamen, prefabricirani betonski elementi, odnosno drugi materijali predviđeni za kolno-pješačke površine dovoljne nosivosti da prime i promet interventnih vozila.

(8) Pristup na građevnu česticu s prometnice uz koju se nalazi zeleni pojas moguće je izvesti preko tog zelenog pojasa.

(9) Ulice treba izvesti sa širinom i tehničkim elementima koji omogućavaju pristup vatrogasnim i drugim interventnim vozilima sukladno posebnim propisima.

**5.1.1. JAVNA PARKIRALIŠTA I GARAŽE**

**Članak 53.**

(1) Parkirališne (garažne) površine u stambenom naselju osiguravaju se na pojedinoj građevnoj čestici. Uz javnu prometnicu (U-7) planirano je javno parkiralište za potrebe povremenih korisnika sportsko-rekreacijskih i javnih ugostiteljskih sadržaja uređene morska plaže.

(2) Uvjeti za određivanje minimalnog broja parkirališnih mjesta:

- stambene građevine : 1PM na 1 stambenu jedinicu (uvećano za 25% za posjetitelje)

- ugostiteljski sadržaji (restorani, kavane): 1 PM/25,0 m²

- ugostiteljski sadržaji (caffe bar, slastičarnica): 1 PM/10,0 m²

- ugostiteljski sadržaji (hotel): 1PM/50m²

- sport i rekreacija: 1PM na 20 sjedećih mjesta ili 250 m² sportsko-rekreacijskih površina

- prodavaonice (manje): 1PM/30,0 m² prodajnog prostora

(3) Planom je uz zonu priveza i plaže (rekreacije) predviđena izgradnja javnog parkirališta kapaciteta oko 53 PM, uz planiranu ulicu U-7.

(4) Parkirališna mjesta su minimalnih dimenzija 5,0 x 2,3 m, a uz javnu prometnicu U-7 dimenzija 5,0 x 2,5 m. Najveći dozvoljeni uzdužni i poprečni nagib parkirališta je 5,0%.

(5) U sklopu parkirališta potrebno je osigurati min 5% parkirališnih mjesta za osobe sa smanjenom pokretljivošću.

**5.1.2. TRGOVI I DRUGE VEĆE PJEŠAČKE POVRŠINE**

**Pješački promet**

**Članak 54.**

(1) U sklopu namjene uređena morska plaža – trg (R3) planira se izgradnja većeg trga za okupljanja, sportske i druge manifestacije.

U sklopu površina namijenjenih „Kulturi, zabavi, športu i rekreaciji unutar naselja“ definirani su manji trgovi i „kale“.

(2) U cilju unaprjeđenja prostorne cjeline stambenog naselja moguća je gradnja većih pješačkih površina uz središnje prateće sadržaje (plaže i sportskih terena). Interne pješačke staze predstavljaju element povezivanja cjeline stambenog naselja. Uz staze je moguće planirati i manje prostore za odmor.

(3) Pješačke površine uz kolnike ulica treba izvesti najmanje jednostrano minimalne širine 1,6 m. U sklopu javnih i drugih (rekreacijskih) površina dozvoljeno je uređenje dodatnih pješačkih staza.

Sva komunalna oprema (klupe, stolovi, znakovi, rasvjetni stupovi, koševi, držači za bicikl, reklamne ploče i sl.) postavljaju se tako da ne predstavljaju prepreku za kretanje pješaka, osoba s invaliditetom i poteškoćama u kretanju.

(4) Pješački pravci koji nisu prikazani na grafičkom dijelu Plana, mogu se graditi na ostalim dijelovima plana, ako su u skladu s uvjetima Plana, a što će se rješavati projektnom dokumentacijom.

**Biciklistički promet**

**Članak 55.**

(1) U funkciji povećanja stupnja sigurnosti biciklističkog prometa u koridoru prometnica predviđeno je uređenje zajedničkih biciklističko-pješačkih staza, kako bi se bicikliste odvojilo od motornog prometa. Budući da predmetne staze neće biti preopterećene pješacima moguće je planirati takvo zajedničko prometovanje biciklista i pješaka.

(2) Staza je planirana u koridorima prometnica u širini min. 2,00 m i namijenjena je za dvosmjerni promet biciklista i pješaka. Na potezima gdje će staza biti položena neposredno uz kolnik bez razdjelnog pojasa zelenila, obvezno je izvesti denivelaciju u odnosu na kolnik.

**Pomorski promet**

**Članak 56.**

(1) U području plana u uvali Podsolarsko osiguran je dio luke za privez u funkciji ugostiteljsko turističke zone kapaciteta 64 plovnih jedinica.

(2) Privez, u skladu s manjim opsegom prometa, mora sadržavati:

- kopneni i vodeni prostor za siguran privez i sidrenje plovila,

- objekte sigurnosti plovidbe sukladno posebnim propisima,

- uredno održavanje dubina na mjestima za sidrenje, prilaženje i pristajanje,

- obalu za siguran privez i zaštitu plovila u svim vremenskim uvjetima,

- uređene i osvijetljene prilazne puteve i površine za ukrcaj i iskrcaj te kretanje putnika, osoblja i

prometnih sredstava,

- pristan odnosno gat (i stube po potrebi) na obali za prometovanje brod-obala,

- osiguran prihvat otpadaka s plovila sukladno namjeni i veličini,

- sredstva i opremu za sprečavanje onečišćenja,

- protupožarnu opremu,

- parkirališne površine cestovnih vozila,

- prateće sadržaje primjerenih površina.

(3) Planom se utvrđuje površina akvatorija u kojemu se organizira komunalni privez te površina za prihvat plovila. Predmetni akvatorij će biti zaštićen lukobranom.

(4) U cilju osiguranja potrebnih površina i građevina za prihvat pomorskog prometa i komunalni privez dozvoljava se gradnja obalnih zidova i gatova u moru, uređenje obalne površine u prostoru akvatorija, te uređenja kopnene površine uz prostor namijenjen pomorskom prometu, ali bez gradnje građevina.

Ova cjelina obuhvaća radove na morskom i kopnenom dijelu prostora. Na morskom dijelu realizirat će se privez u funkciji ugostiteljsko turističke zone za plovila, dok se kopneni dio uređuje šljunčanim plažama, zelenim pojasom, šetnicama i ostalim rekreacijskim sadržajima.

(5) Unutrašnja strana pristaništa (lukobranskog objekta i spojne trase) zaštitit će se obalnim zidom sastavljen od „L“ elemenata.

(6) Vanjska strana zaštićuje se kamenim blokovima koji se postavljaju u nagibu 1:2 i to mase kamena cca 2,0 t.

(7) Ukupna dužina lukobrana iznosi cca 160 m. Širina trase lukobrana iznosi min 4,5 m, dok se spojna trasa (dakle obalna cesta koja spaja glavni lukobran s kopnom) izvodi u širini od cca 5,5 m, s dodatnim prostorom za zelenu površinu. Unutar akvatorija samog pristana planirano je postaviti dva pontonska gata dužine cca 45,0 m, odnosno 30,0 m. Širina gatova je 2,5 m.

(8) Radi pristupa privezu u nastavku prometnice U7 predviđa se gradnja pristupne kolno-pješačke površine.

(9) Nasipavanje obale je iznimno dozvoljeno i isključivo u funkciji javnog korištenja, kao:

- osiguranja pristupa interventnih vozila – formiranje prometnih koridora

- osiguranja nužnog kolnog pristupa privezu

- uređenje morskih plaža i sl.

**5.2. UVJETI GRADNJE ELEKTRONIČKE KOMUNIKACIJSKE MREŽE – ELEKTRONIČKA KOMUNIKACIJSKA INFRASTRUKTURA**

**Članak 57.**

(1) Gradnja elektroničke komunikacijske infrastrukture i druge povezane opreme vrši se sukladno ovdje datim tehničkim uvjetima i kartografskom prikazu 2b. „Prometna, ulična i komunalna infrastrukturna mreža – elektroničke komunikacije, energetski sustav i plinoopskrba“ iz kojeg su vidljivi mjesto i način priključenja prostorne cjeline stambenog naselja na elektroničku komunikacijsku mrežu.

(2) Rješenje elektroničke komunikacijske mreže može odstupati s obzirom na uvjete pojedinih operatera, troškove izvedbe i druge parametre koji će se utvrditi u postupku izdavanja odobrenja za građenje.

**Članak 58.**

(1) Unutar predmetnog područja izgradnja nove elektroničke komunikacijske mreže provodi se polaganjem podzemnih kabela uvučenih u DTK. Postojeća EK mreža postoji uz državnu cestu DC-8, i sastoji se od 3 cijevi DN50 u koje su uvučeni kabeli (svjetlovodni, mrežni i sl.).

(2) Priključenje zone obuhvata Plana se izvodi na navedenu EK mrežu (uvlačenjem u postojeće ili nove zaštitne cijevi).

(3) Izgradnja podzemne kabelske kanalizacije (DTK) treba biti realizirana s PVC, PEHD i sl. cijevima ø 110, 75, 50 mm i tipskim montažnim zdencima položenima s jedne strane kolnika (tj. pj. staza). Trase elektroničke komunikacijske infrastrukture (mrežni kabeli, svjetlovodni i koaksijalni kabeli i drugo) se polažu u koridorima planiranih prometnica, a samo iznimno van njih, ali poštivajući uvjete operatera.

Kabelska elektronička komunikacijska (EK) mreža se gradi ili rekonstruira isključivo podzemno uz ugradnju rezervnih cijevi (za procijenjene buduće potrebe), ali ne manje od dvije rezervne cijevi u trasi. (4) Dubina ukopavanja elemenata kabelske mreže je najmanje 0,7 m od gornjeg ruba cijevi ili kabela na površinama predviđenim za promet vozilima, te 0,6 m na ostalim površinama. Širina rova je cca 0,4 -0,5 m.

Gradnja i rekonstrukcija kabelskih EK mreža može se izgraditi iznimno i nadzemnim kabelima kao privremena mreža u fazi djelomične izgrađenosti područja ili za povezivanje manjeg broja korisnika (do 20).

(5) Zaštitni koridor postojećih i novih kabelskih sustava iznosi 1,0 m u kojem treba izbjegavati gradnju drugih građevina. U slučaju potrebe gradnje drugih građevina, te ekonomske opravdanosti, postojeće trase EK kabela moguće je premještati.

(6) Sve građevine priključuju se na nepokretnu EK mrežu gradnjom cijevi (min dvije) do priključne točke te opremaju EK instalacijom kapaciteta i izvedbe prilagođene njihovoj veličini i namjeni, a u skladu s posebnim i općim propisima iz ovog područja.

(7) Sve EK mreže (mrežni kabeli, svjetlovodni i koaksijalni kabeli i dr.) po mogućnosti se trebaju polagati u površinama planiranih prometnica. Izgradnjom distribucijske kabelske kanalizacije omogućit će se veoma elastično korištenje izgrađene mreže, povećanje kapaciteta EK mreže, izgradnju mreže za kabelsku televiziju i uvođenje nove tehnologije prijenosa optičkim kabelima u pretplatničku mrežu bez naknadnih građevinskih radova.

(8) U postupku provedbe dokumenata prostornog uređenja potrebno je uvjetovati izgradnju priključnog voda podzemno od građevine do granice vlasništva zemljišta na kojem se građevina gradi prema uvjetima regulatora i posebnih propisa.

(9) U blizini građevina elektroničkih komunikacija, opreme i spojnog puta ne smiju se izvoditi radovi ili podizati građevine koje bi ih mogle oštetiti ili ometati njihov rad. Ako je potrebno izvesti određene radove ili podignuti novu građevinu, sukladno posebnim propisima potrebno je pribaviti suglasnost vlasnika komunikacijskog voda, opreme i spojnog puta radi poduzimanja mjera zaštite i osiguranja njihova nesmetanog rada.

(10) Instalacije unutar građevina treba projektirati i izvoditi prema važećem Pravilniku o načinu i uvjetima pristupa i zajedničkog korištenja elektroničke komunikacijske infrastrukture i druge povezane opreme („Narodne novine“, broj 36/16).

**Pokretne mreže**

**Članak 59.**

(1) Koncesionari na području mobilnih komunikacijskih mreža za svoje potrebe izgrađuju infrastrukturu pokretnih mreža elektroničkih komunikacija.

(2) Gradnja osnovnih postaja za potrebe javne pokretne elektroničke komunikacijske mreže kao građevina od važnosti za državu predviđena je u skladu s posebnim propisima kojima je određen način i uvjeti gradnje i povezivanja.

(3) Planom se omogućava daljnji razvoj mobilne elektroničke komunikacijske infrastrukture kroz postavljanje antenskih prihvata na postojećim i planiranim građevinama, visine najviše do 5,0 m iznad najviše točke krova građevine.

(4) Prilikom izgradnje antenskih prihvata za potrebe elektroničke komunikacijske infrastrukture na građevinama potrebno je voditi računa o urbanističko arhitektonskim osobitostima okolnih prostora i vizualnom uklapanju. Zaštićenih objekata kulturne baštine nema u području obuhvata Plana.

(5) Zbog potrebe izgradnje i nadogradnje infrastrukture pokretnih mreža elektroničkih komunikacija, grade se građevine komunikacijske infrastrukture uz poštivanje uvjeta građenja, posebnih propisa i normi za takve vrste građevina.

(6) Točne lokacije građevina infrastrukture u pokretnoj elektroničkoj komunikacijskoj mreži ne određuju se u grafičkom dijelu plana već se planiraju ovisno o mogućnostima pokrivanja područja radijskim signalom. Antenski sustavi se planiraju uz načelo zajedničkog korištenja od strane svih operatera.

Antenski sustavi u pokretnoj mreži elektroničkih komunikacija mogu se graditi kao krovni prihvati na postojećim građevinama, krovni stupovi te samostojeći stupovi na površinama predviđenim za infrastrukturne sustave i mreže.

(7) Na mjestima gdje bazne radijske stanice nisu vizualno prihvatljive, a funkcionalno su potrebne, obvezno ih je odgovarajućim tehničkim rješenjima prikriti

**5.3. UVJETI GRADNJE KOMUNALNE I DRUGE INFRASTRUKTURNE MREŽE**

**5.3.1. UVJETI GRADNJE ELEKTROENERGETSKE MREŽE**

**Članak 60.**

(1) Elektroopskrbni sustav potrebno je izvesti sukladno ovdje datim tehničkim uvjetima i kartografskom prikazu 2b. „Prometna, ulična i komunalna infrastrukturna mreža – Elektroničke komunikacije, energetski sustav i plinoopskrba“.

(2) Kroz obuhvat Plana, jednim dijelom trase uz DC-8, prolaze 10(20) kV kabelski vodovi KB 10(20) kV TS REZALIŠTE-TS BRODARICA 2, KB 10(20) kV TS ŠUTINA – TS REZALIŠTE i KB 10(20) kV TS REZALIŠTE – TS PODSOLARSKO 2. Preko navedenih kabelskih vodova vrši se distribucija električne energije iz glavne pojne točke TS 30/10(20) kV ŠIBENIK 3 do trafostanica naponske razine 10(20)/0.4 kV. Osim navedenih kableskih vodova unutar obuhvata plana nalazi se postojeća TS 10/0.4 kV REZALIŠTE te dio niskonaponskog raspleta 0,4 kV.

U ovom trenutku nije moguće osigurati priključnu snagu veću od 500 kW unutar obuhvata plana. Tek po izgradnji planirane TS 110/10(20) kV RAŽINE s pripadajućim kabelskim raspletom 10(20) kV (na prostoru bivšeg TLM-a) je moguće ostvariti procijenjenu vršnu snagu od 3,3 MW. Po osiguranju navedenih uvjeta te izgradnje minimalno jedne (a u konačnici još jedne) nove trafostanice na području obuhvata Plana, postojeću TS Rezalište je moguće ukloniti.

(3) Prema okvirnom proračunu tj. procjeni vršne snage dolazi se do sljedećih potreba:

Hotel s cca 200 soba (restoran+ wellness+ bazen) = 1,1 MW (maksimalna snaga, realno oko 850KW)

64 veza u marini – 64 x 3,5KW = 224 KW

Cca 320 stambenih jedinica – 320x5,75 KW = 1840 KW

Restoran/caffe bar i sl. cca 800m² – 800x100W/m2 = 80 KW

Pješačke/biciklističke staze, šetnice - rasvjeta = 7 KW

Ceste - rasvjeta = 6 KW

Sportski tereni - rasvjeta = 4 KW

Ukupno: cca 3,3 MW

(4) Zbog snage, a i zbog samog razvoda, unutar prostorne cjeline stambenog naselja potrebno je izgraditi dvije trafostanice 10(20)/0,4 kV.

(5) Predviđena snaga svake pojedine je cca 2 MW, tj. moguće je izvesti TS s 1 MW, ali uz mogućnost dogradnje dodatne transformacije po potrebi. Građevina trafostanice će biti okvirnih dimenzija cca 5x8 m (radi buduće dogradnje transformatora), u svemu prema uvjetima distributera el.energije.

(6) Trafostanica će se graditi kao slobodnostojeća građevina, a njen kapacitet će se odrediti u toku izrade projektne dokumentacije.

(7) U grafičkom dijelu plana ucrtane su načelne lokacije trafostanica, kao i priključnih kabelskih vodova, a konačna lokacija će se utvrditi nakon definiranja tipa trafostanice i stvarnih potreba potrošača. Načelno je jedna smještena u centralnom dijelu uz prilaz na DC-8 i s nje se opskrbljuje hotel i stambene jedinice, a druga trafostanica je smještena na parceli uz ulicu (U-7) prema privezu i s nje se opskrbljuje ostatak područja plana.

(8) Pozicije trafostanica i trasa priključnih kabelskih vodova će biti točno utvrđene projektnom dokumentacijom, prema stvarnim potrebama i imovinsko-pravnim odnosima, te se takve izmjene ne smatraju odstupanjem od ovog Plana.

(9) Ako će trafostanica biti u vlasništvu nadležne elektrodistribucije, potrebno je formirati zasebnu građevnu česticu, koja će omogućiti da trafostanica bude minimalno udaljena 2,0 m od susjedne čestice, odnosno regulacijske linije, sukladno posebnom propisu. Za trafostanicu je potrebno osigurati direktni ili posredan pristup do javne prometne površine.

(10) Vodovi 10(20) kV naponskog nivoa izvodit će se isključivo s podzemnim kabelima po trasama koje su načelno prikazane u grafičkom dijelu. Moguća odstupanja trasa bit će obrazložena kroz projektnu dokumentaciju, a točne trase odredit će se tek po određivanju mikro lokacije trafostanice.

(11) Za investitora, kupca električne energije, koji zahtijeva vršnu snagu koja se ne može osigurati iz planirane trafostanice 10(20)/0,4 kV iz ovog plana ili želi imati vlastitu trafostanicu, treba osigurati lokaciju za novu trafostanicu 10(20)/0,4 kV unutar njegove građevne čestice, odnosno zahvata u prostoru. Trafostanica se može izvesti kao samostojeća građevina ili kao ugradbena u građevini. Mikro lokaciju trafostanice i uvjete njene gradnje investitor mora usuglasiti s nadležnom elektrodistribucijom.

(12) Niskonaponska mreža unutar granica plana izvodit će se podzemnim kabelima.

Radi zaštite postojećih koridora i održavanja tehničke ispravnosti građevina, vodova i mreža potrebno je poštivati zaštitne koridore elektroenergetskih građevina.

(13) Građenje u zaštitnom koridoru elektroenergetskih vodova moguće je uz posebne uvjete i tehničko

rješenje izrađeno od strane nadležnog distributera električne energije u skladu s posebnim propisima.

Iznimno, podzemnu elektroenergetsku mrežu je moguće graditi i na površinama ostalih namjena utvrđenih Planom, pod uvjetom da se do tih instalacija osigura neometani pristup za slučaj popravaka ili zamjena te da se za njeno polaganje osigura koridor minimalne širine 1,5 m.

(14) Priključci građevina na elektroenergetski sustav realiziraju se preko tipskih razvodnih ormara u okviru niskonaponske mreže naselja (u koridoru prometnica).

**Članak 61.**

(1) Javna rasvjeta (rasvjeta) ulica, pristupnih cesta i pješačkih staza unutar zone plana riješit će se zasebnim projektima. Isti će definirati njeno napajanje i upravljanje, tip stupova, njihov razmještaj u prostoru, odabir armatura i sijalica te traženi nivo osvijetljenosti. Trase će se što je moguće više izvoditi u zajedničkim kanalima s distributivnom mrežom 10(20) kV i 0,4 naponskog nivoa.

(2) Prilikom projektiranja sustava javne i ambijentalne rasvjete treba uskladiti tehničke karakteristike projektiranih rješenja sa standardima energetske učinkovitosti javne rasvjete i s uvjetima zaštite od svjetlosnog onečišćenja.

(3) Rasvijetljenost prometnih površina treba uskladiti s klasifikacijom rasvijetljenosti u Preporukama za

rasvjetu cesta s motornim i pješačkim prometom. Stupove javne rasvjete obvezno je postavljati izvan

prometnih površina gdje god je to moguće. Samo iznimno kada nema druge mogućnosti moguće ih je

postavljati u površine pješačkih hodnika.

**5.3.2. UVJETI GRADNJE VODOVODNE MREŽE**

**Članak 62.**

(1) Planirana nova mreža vodoopskrbe polagat će se u trup novoplaniranih prometnica, a prikazana je u kartografskom prikazu 2c. „Prometna, ulična i komunalna infrastrukturna mreža - Vodoopskrba i odvodnja“.

(2) Za potrebe opskrbe vodom građevina obuhvata Plana koristi se izgrađeni cjevovod u koridoru DC-8 koji je povezan s vodospremama Oblić i Gomiljak.

(3) Postojeći cjevovod (naselje – vodosprema LJŽ Ø 200) u DC-8 se zadržava (a prema potrebnim količinama, prema uvjetima distributera, može se i rekonstruirati) te se od njega vrši priključenje područja obuhvata Plana.

(4) Prikazano rješenje je varijantno, idejnim projektom dozvoljava se izmjena dijelova sustava ako je izmjena tehnički, tehnološki i ekonomski opravdana.

(5) U postupku utvrđivanja dozvola po pojedinim područjima, smještaj infrastrukturnih građevina utvrđuje se temeljem uvjeta koje izdaje nadležno tijelo po provedenim prethodnim simulacijama na postojećem matematičkom modelu distribucijskog podsustava Grada Šibenika.

(6) Kod izrade projekata vodoopskrbe hidrauličkim proračunom odredit će se konačni profili cjevovoda vodeći računa o količinama vode potrebnim za sanitarnu potrošnju i protupožarnu zaštitu.

(7) Kapaciteti vodoopskrbne infrastrukture (cjevovod i vodosprema) trebaju se usklađivati s porastom broja korisnika kroz izgradnju i proširenje uvažavajući standard od 250 l/dan/stanovniku, 300 l/dan/turistu u kućnoj radinosti i 400 l/dan/turistu u hotelu.

(8) Opskrbu novih zona pitkom vodom potrebno je unutar naselja osigurati iz dva smjera prstenastim sustavom radi ujednačenja tlaka u mreži.

(9) Prilikom izgradnje vodovodne mreže predviđeno je korištenje cijevi od odgovarajućeg materijala profila dobivenog prema hidrauličkom proračunu.

(10) Trase novih cjevovoda smjestiti unutar zelenih površina između prometnice i objekta, odnosno u nogostup (a iznimno u trup prometnice).

(11) Sva čvorna mjesta s ograncima, zračni ventili i muljni ispusti trebaju se smjestiti u vodovodna okna koja omogućuju nesmetanu ugradnju, te kasnije održavanje i popravke. Poklopci okana su minimalnog otvora (kvadratnog ili kružnog) 600 mm, s korištenjem poklopaca nosivosti prilagođenih prometnom opterećenju.

(12) Izvedba priključaka pojedinih građevina unutar granica obuhvata treba biti usklađena s tehničkim uvjetima koje propisuje nadležno komunalno društvo, a tako da u priključna okna stave vodomjer i račva za vodoopskrbni vod prema građevinama.

(13) Sve građevine unutar obuhvata Plana moraju biti priključene na vodoopskrbnu mrežu.

(14) Kod polaganja cjevovoda vodoopskrbe paralelno s ostalim instalacijama ili kod križanja s ostalim instalacijama, trebaju se poštivati propisani tehnički uvjeti u smislu međusobne udaljenosti, načina izvedbe i zaštite križanja, kao i ostalih tehničkih elemenata i propisa. Načelno, treba nastojati da se kod križanja s mrežom kanalizacije, cjevovodi vodoopskrbe vode iznad kolektora.

(15) Nova lokalna vodovodna mreža zbog zahtjeva protupožarne zaštite mora imati minimalni profil od ∅100 mm.

(16) Nadzemne hidrante treba projektirati i postavljati izvan prometnih površina na udaljenostima određenima posebnim propisima, najviše 150 m.

Njihov raspored, položaj i karakteristike se određuje u skladu s posebnim propisima vezanim uz protupožarnu zaštitu.

**5.3.3. UVJETI GRADNJE MREŽE ODVODNJE OTPADNIH VODA**

**Članak 63.**

(1) Planirana nova mreža kanalizacije polagat će se u trup novoplaniranih prometnica, a prikazana je na kartografskom prikazu 2c. „Prometna, ulična i komunalna infrastrukturna mreža – Vodoopskrba i odvodnja“.

(2) Prikazano rješenje je varijantno, idejnim projektom dozvoljava se izmjena dijelova sustava ako je izmjena tehnički, tehnološki i ekonomski opravdana.

(3) Dugoročno rješenje odvodnje otpadnih i oborinskih voda sa zone obuhvata mora biti u skladu s dugoročnim rješenjem kanalizacijskog sustava Grada Šibenika.

(4) Unutar obuhvata Plana planira se razdjelni sustav odvodnje, što znači da se da se oborinske i sanitarne otpadne vode odvode zasebnim kanalizacijskim mrežama.

Sustav odvodnje otpadnih voda sastoji se od gravitacijskih i tlačnih cjevovoda dok se odvodnja oborinskih voda rješava samo putem gravitacijskih cjevovoda. Otpadne vode se putem kanalizacijskih cjevovoda i crpnih stanica (po potrebi) usmjeravaju prema uređaju za pročišćavanje smještenom izvan obuhvata ovog Plana.

Sanitarne otpadne vode građevina potrebno je odvoditi sukladno članku 67. Zakona o vodama („Narodne novine“, broj 153/09, 63/11, 130/11, 56/13 i 14/14). Sve planirane građevine unutar obuhvata Plana trebaju biti priključene na sustav javne odvodnje otpadnih voda.

(5) Zbog uočenih hidroloških promjena i položaja obuhvata Plana izvan zona sanitarne zaštite predviđa se maksimalno zadržavanje oborinskih voda u slivu. Ako se detaljnom razradom utvrdi da je oborinske vode potrebno kanalizirati u Planu se ostavlja mogućnost takvog rješenja dispozicije oborinskih voda.

(6) Prilikom izgradnje kanalizacijske mreže predviđeno je korištenje cijevi od plastičnih materijala (PVC, PHD, polipropilen), poliestera (PES) ili drugih odgovarajućih materijala, najmanjeg promjera 300-400 mm.

(7) Izvedba priključaka pojedinih građevina unutar granica obuhvata treba biti usklađena s tehničkim uvjetima koje propisuje nadležno komunalno društvo.

Tehničko-tehnološki uvjeti za izgradnju infrastrukturnih sustava fekalne i oborinske odvodnje su:

- minimalna dubina polaganja fekalne kanalizacije je 1,20 m

- minimalna dubina polaganja oborinske kanalizacije određena je promjerom cijevi tako da nadsloj iznad

tjemena cijevi ne bude manji od 1,00 m

- dubina polaganja kolektora javnog sustava odvodnje otpadnih voda određena je maksimalnom dubinom kućnih priključaka od 0,80 m koji će se spojiti gravitacijski na fekalne kanalizacijske kolektore (premap osebnim uvjetima nadležnog komunalnog poduzeća); odvodnja nižih etaža rješavat će se internim prepumpavanjem, osim ako je projektirana ili izvedena javna kanalizacija s obzirom na uvjete na terenu dublja, te dozvoljava i spajanje na većim dubinama

- fekalnu i oborinsku kanalizaciju, gdje god je to moguće, voditi po javnim površinama, odnosno smjestiti

ih u trup prometnice; dozvoljava se mogućnost izvođenja oborinske i fekalne kanalizacije u zajedničkom rovu.

**Članak 64.**

(1) Glavni sabirni odvodni cjevovod planiran je u koridoru prometnica sa smjerom odvodnje prema sjeverozapadu odnosno prema precrpnoj stanici Podsolarsko. Glavni kolektor na području plana se smješta u koridor javne prometnice i na njega se priključuju sekundarni kanali iz ostalih ulica. Sve otpadne vode prikupljene sabirnim odvodnim cjevovodima pojedinih dijelova prihvaćat će glavni sabirni odvodni cjevovod i transportirati u CS Podsolarsko, i dalje do glavnog uređaja za pročišćavanje.

(2) Do izgradnje javnog sustava odvodnje otpadnih voda iznimno se kao privremeno rješenje dozvoljava priključak na propisnu sabirnu jamu za građevinu kapaciteta do 15 ES u izgrađenom dijelu naselja, a za veći kapacitet obvezna je izgradnja zasebnog uređaja uz ugradnju biodiskova.

**Članak 65.**

(1) Podsustav oborinske odvodnje s prometnih površina treba biti izveden kao gravitacijski iz više manjih zasebnih mreža. Na završecima svake pojedine mreže trebaju biti izgrađeni retencijski bazeni u funkciji stabiliziranja i bistrenja prikupljene oborinske vode te separatori ulja i masti, nakon čega je moguće upuštanje takvih pročišćenih oborinskih voda u recipijent (upojne bunare i podzemne tokove) i u konačnici u Jadransko more.

(2) Onečišćene oborinske vode s prometnica, parkirališta, manipulativnih i drugih površina prije ispusta u prirodni recipijent potrebno je pročistiti preko retencijskih bazena i separatora ulja i masti.

(3) Prikupljanje oborinskih voda vrši se putem slivnika s rešetkama minimalnog tlocrta 400/400 mm i s taložnicom minimalne visine 100 cm ili s linijskim rešetkama. Najmanji promjer slivničkog priključka je 150 mm.

(4) Visinskim položajem i uzdužnim padovima cjevovoda treba u najvećoj mogućoj mjeri omogućiti gravitacijsku odvodnju te minimalizirati moguću pojavu uspora u mreži.

**Članak 66.**

(1) Kakvoća otpadne vode, tj. granične vrijednosti pokazatelja i dopuštene koncentracije opasnih i drugih tvari koje se ispuštaju u sustav javne odvodnje, odnosno u prijemnik, trebaju biti u skladu sa zakonskim propisima i drugim propisima donesenim na temelju zakona (Pravilnika o graničnim vrijednostima emisija otpadnih voda („Narodne novine“, broj 80/13 i 43/14)).

**Članak 67.**

(1) Oborinske vode s krovova objekata i uređenih okućnica prikupljaju se i zbrinjavaju unutar parcele i to korištenjem upojnih građevina ili izgradnjom cisterni-spremnika s ciljem uklapanja sustava odvodnje oborinskih voda u način korištenja i uređenja zemljišta.

(2) Čiste oborinske vode s krovova i terasa može se ispuštati direktno po terenu, a preporučuje ih se prihvaćati u spremnicima i koristiti za kasnije zalijevanje i sl.

(3) Do izgradnje mreže oborinske kanalizacije, čiste oborinske vode s građevne čestice treba putem upojnih bunara i zelenih površina prihvatiti na samoj čestici bez usmjeravanja na javne prometne površine ili druge građevne čestice. Pozicije upojnih bunara prikazane na grafičkom prikazu su okvirne. Kroz daljnju razradu dokumentacije definirat će se točne dimenzije i pozicije istih.

**Članak 68.**

(1) Moguća je fazna izgradnja odvodnje planiranog zahvata, uz uvjet da svaka faza čini jednu funkcionalno-tehničko-tehnološku cjelinu u pogledu prihvata, pročišćavanja i dispozicije otpadnih voda.

**Članak 69.**

(1) Postojeći kanal otpadnih voda tvornice lakih metala (TLM) prostire se uz istočnu granicu Plana od tvornice do mora. Kanal je potrebno zacijeviti (nadsvoditi) tako da se preko njega može planirati daljnji razvoj područja.

(2) Ispuštanje otpadnih voda u tlo mora biti u skladu sa svim važećim zakonskim pravilnicima vezanim uz zaštitu okoliša te sukladno Rješenju o objedinjenim uvjetima zaštite okoliša (za postrojenje TLM Aluminium d.d. industrija aluminijskih proizvoda) izdanom od strane Ministarstva zaštite okoliša i prirode.

**5.3.4. UVJETI GRADNJE PLINSKE MREŽE**

**Članak 70.**

(1) Ovim Planom predviđena je izgradnja nove opskrbne plinske mreže koja će se, u skladu s dinamikom izgradnje sustava plinifikacije grada Šibenika i okolnih naselja, širiti svim postojećim i planiranim ulicama. Planirane trase utvrđene su kartografskim prikazom 2b. „Prometna, ulična i komunalna infrastrukturna mreža – elektroničke komunikacije, energetski sustav i plinoopskrba“.

(2) Postojeći plinovod PE d225 ST nalazi se u koridoru postojeće prometnice sjeverno do obuhvata Plana, te će se na njega vršiti priključenje budućih korisnika s područja Plana, u svemu prema uvjetima distributera.

(3) Maksimalni radni tlak plinske distribucijske mreže je 5 bara pretlaka (MOP). Za potrebe korisnika u obuhvatu Plana distributer (EVN) će projektirati ST plinsku mrežu (PEHD plinovod) u koridoru budućih javnih prometnica. Spoj buduće projektirane plinske mreže na postojeću plinsku mrežu (zona rotora van obuhvata) izvest će se preko koridora prometnice SU-1.

Položaj i udaljenosti plinovoda od ostalih instalacija je načelan tj. stvarni položaj i udaljenosti će se određivati u skladu s posebnim uvjetima operatora plinskog distribucijskog sustava.

(4) Trase plinske mreže na području obuhvata Plana će se konačno utvrditi na temelju projektne dokumentacije koja će se izraditi u skladu s tehnološko-ekonomskom opravdanosti plinifikacije, važećim propisima, konfiguraciji tla, zaštiti okoliša, posebnim uvjetima i drugim okolnostima.

(5) Pri gradnji plinovoda (magistralnih i lokalnih), plinovodnih mreža i kućnih instalacija, kao i prilikom određivanja trasa plinovoda i lokacija MRS s propisanim koridorima, primjenjuju se odgovarajući propisi o tehničkim uvjetima i normativima za siguran transport tekućih i plinovitih ugljikovodika magistralnim naftovodima i plinovodima za međunarodni transport, te važeći tehnički i sigurnosni propisi.

**Članak 71.**

(1) Plinovod treba polagati poštujući minimalne svijetle razmake između plinske cijevi i ostalih građevina infrastrukture (instalacija) u skladu s trenutno važećom zakonskom regulativom i pravilima tehničke prakse.

(2) Tehničko-tehnološki uvjeti za izgradnju infrastrukturnih sustava plinoopskrbe su:

- plinovod je potrebno smjestiti u prometnicu odnosno u zeleni pojas prometnice

- pri gradnji plinovoda, plinovodnih mreža i kućnih instalacija, ovisno o uvjetima eksploatacije, koriste se cijevi od čelika i polietilena (PE-HD); plinovode srednjeg i niskog tlaka izvesti iz PE-HD cijevi

- sakupljače kondenzata na najnižim točkama plinovoda potrebno je predvidjeti u ovisnosti da li je plin dehidriran ili nije i ovisno pod kojim tlakom se plin transportira

- instalacije kanalizacije polagati ispod nivoa plinovoda zemnog plina

- pri polaganju ostalih instalacija komunalne infrastrukture uz plinovod, pridržavati se minimalnih propisanih udaljenosti koje propisuje lokalna plinara

- glavne napojne plinovodne vodove potrebno je spajati u prstene

- plinovode je potrebno projektirati do kraja ulica ili odvojaka ako je u njima moguća izgradnja novih građevina

- zaporne organe na plinovodima odrediti na mjestima koje isti zahtijeva u cjelini

- u pojasu širokom 5,0 m sa svake strane računajući od osi cjevovoda zabranjeno je saditi biljke čije korijenje raste dublje od 1,0 m odnosno koje zahtijevaju obradu zemlje dublje od 0,5 m.

(3) Planom su određeni sljedeći obvezujući uvjeti za polaganje srednjetlačnih (STP) i/ili niskotlačnih (NTP) plinovoda:

- min. 10,00 m (VTP), min. 2,00 (STP) i min. 1,00 m (NTP) od izgrađenih objekata,

- min. 0,50 m po vertikali kod križanja s drugim vrstama komunalne infrastrukture s time da se pri križanju s vrelovodima i parovodima, ako je svijetli razmak manji od 0,70 m, dodatno primjeni zaštitna čelična cijev na jednoj instalaciji

- min. 1,00 m po horizontali pri paralelnom polaganju

- min. 1,00 m od stupova javne rasvjeta visine do 6,0 m

- min. 1,50 m od stupova javne rasvjete visine preko 6,0 m

- min. 1,00 m od elektroenergetskih kabela odnosno min. 0,40 m od drugih instalacija pri paralelnom polaganju

- min. 1,00 m od okana drugih vrsta komunalne infrastrukture

- min. 1,50 m od visokog raslinja

- min. 0,50 m od grmolikog raslinja

- min. 5,00 m od transformatorskih postrojenja, potencijalnih mjesta istjecanja tekućih ugljiko-vodika,otapala i drugih agresivnih tekućina

- min. 2,00 m od građevina,

- min. 1,00 m nadsloja iznad plinoopskrbnog cjevovoda.

(4) Dubina rova za polaganje plinske cijevi mora biti tolika da se izvede adekvatna pješčana posteljica tako da zemljani sloj iznad cijevi ST plinovoda iznosi najmanje 0,8 do 1,0 m od tjemena PE cijevi do završne kote asfalta, a za kućne plinske priključke od 0,6 do 1,0 m.

(5) U slučaju izvedbi manjih ukopavanja cijevi plinovoda potrebno je izvesti zaštitu plinovoda na način kako je to definirano zakonskom regulativom i pravilima tehničke prakse.

O ovome treba voditi računa s obzirom na izvedbu budućih kućnih plinskih priključaka tj. dubine priključaka plina je potrebno uskladiti s dubinama ukapanja drugih komunalnih instalacija. Npr. odvodnja bi trebala biti na većoj dubini od nivelete plinovoda.

**6. UVJETI UREĐENJA JAVNIH ZELENIH POVRŠINA**

**Članak 72.**

(1) Javne zelene površine planirane ovim Planom mogu se uređivati kao:

- parkovi

- igrališta

- uređene zatravljene površine, drvoredi i sl.

- ostale hortikulturno uređene površine.

(2) Koncept uređenja javnih zelenih površina u obalnom području treba tražiti u korelaciji s planiranim sportskim, rekreativnim i pješačkim površinama te s mogućnostima koje proizlaze iz odredba ovog Plana.  
(3) Planom se za parkovne površine predlaže uređenje tipa edukativnih mediteranskih parkova u koju se svrhu preporučuje sadnja stablašica, visokog i srednjevisokog grmlja u kombinaciji s cvjetnjakom te dekorativnim parterom mediteranskih trajnica sljedećih vrsta:

- borovi *Pinus pinea, Pinus nigra, Pinus halepensis, Pinus brutia,*

- cedrovi *Cedrus deodara, Cedrus libani, Cedrus atlantica,* hrast *Quercus ilex, Quercus cerris,*

*Quercus pseudosuber,*

- dud *Morus alba pendula,*

- kesten *Aesculus hippocastanum, Aesculus x carnea,*

- magnolija *Magnolia grandiflora,*

- akacija *Robinia pseudoacacia,*

- planika (maginja) *Arbutus unedo,*

- mirta *Myrtus comunis,*

- tobirac *Pittosporum tobira,*

- lovor višnja *Prunus Laurocerasus,*

- lopočika *Viburnum tinus,*

- žutika *BerberisJulianae,*

- maslina *Olea europea,*

- oleandar *Nerium oleander,*

- tamaris *Tamarix tetranda,*

- kurika širokolisna *Evonymus latifolia,*

- nar *Punica granatum,*

- brnistra *Spartium junceum,*

- jasmin *Philadelphus coronarius,*

- kineski jorgovan *Syringa x chinensis,*

- vanhoutteova suručica *Spirea x vanhouttei,*

- ruže *Rosa sp.,*

- kerija *Keria japonica,*

- lavanda *Lavandula angustifolia,*

- ružmarin *Rosmarinus officinalis,*

- žalfija *Salvia officinalis,*

- puzava borovica *Juniperus horizontalis,*

- vrijes pozemljuša *Erica verticilata,*

- horizontalna mušmulica *Cotoneaster horizontalis,*

- mekolisna veprina *Ruscus hypoglossum* i dr.

(4) Ostale javne zelene površine potrebno je uređivati u kontekstu nadogradnje funkcije namjene uz koju se iste nalaze, kao što je npr. sadnja drvoreda uz pješačke i biciklističke staze, vizualna zaštita prema parkirnim površinama i sl.

**Članak.73.**(1) S obzirom na značaj i potrebu cjelovitog rješavanja javnih zelenih površina, Planom se za potrebe postupka izdavanja lokacijske dozvole i/ili akta kojim se odobrava građenje preporučuje izrada posebnog hortikulturnog rješenja

**Članak 74.**

(1) Vodove infrastrukture ukopati, a mikrotrase odabrati prilikom izvođenja tako da se  
najmanje ugrozi žilje vrjednijih stablašica. Iznad podzemne infrastrukture i u njenoj blizini  
saditi nisko i srednje visoko grmlje, trajnice i travnjake čiji korijenov sistem ne prelazi dubinu  
50,0 cm. Stablašice saditi na udaljenosti većoj od 2,0 m od podzemne infrastrukture, odnosno 1,0 m  
od ruba tvrde površine.

**Članak 75.**

(1) Mogućnosti i uvjeti za postavljanje privremenih građevina i manjih montažnih prijenosnih i pokretnih naprava isključivo na javnim površinama određuju se sukladno članku 16. ovih Odredbi.

**7. MJERE ZAŠTITE PRIRODNIH I KULTURNO-POVIJESNIH CJELINA I GRAĐEVINA I AMBIJENTALNIH VRIJEDNOSTI**

**Članak 76.**

(1) Područje primjene posebnih mjera uređenja i zaštite prirodnih i kulturno-povijesnih vrijednosti prikazana su na kartografskom prikazu 3. „Uvjeti korištenja, uređenja i zaštite površina“.

(2) Mjere zaštite prirodnih vrijednosti i posebnosti, područja posebnih ograničenja u korištenju te kulturno-povijesnih cjelina određene su ovim Planom te posebnim zakonima i propisima.

**Mjere zaštite prirodnih vrijednosti**

**Članak 77.**

(1) Područje obuhvata Plana u cijelost se nalazi unutar Zaštićenog obalnog područja mora (ZOP) od osobite važnosti za RH.

(2) Sukladno Uredbi o ekološkoj mreži („Narodne novine“, broj 124/13 i 105/15) područje obuhvata Plana se ne nalazi unutar područja ekološke mreže, ali se nalazi u u neposrednoj blizini područja ekološke mreže značajnog za vrste i stanišne tipove HR3000171 – Ušće Krke.

(3) Za zahvate planirane predmetnim Planom koji mogu imati značajan negativan utjecaj na ciljeve očuvanja i cjelovitost područja ekološke mreže, sukladno Zakonu o zaštiti okoliša („Narodne novine“, broj 80/13) i Pravilniku o ocjeni prihvatljivosti za ekološku mrežu („Narodne novine“, broj 164/14), provodi se ocjena prihvatljivosti za ekološku mrežu.

**Članak 78.**

(1) Planom se utvrđuju sljedeći uvjeti i mjere zaštite okoliša:

- prilikom planiranja i uređenja građevinskih zona koristiti materijale i boje prilagođene prirodnim obilježjima okolnog prostora i tradicionalnoj arhitekturi

- pri odabiru trasa infrastrukturnih koridora voditi računa o prisutnosti ugroženih i rijetkih staništa i zaštićenih i/ili ugroženih vrsta flore i faune,

- očuvati biološke vrste značajne za stanišni tip, ne unositi strane (alohtone) vrste i genetski modificirane organizme

- prilikom ozelenjivanja područja koristiti autohtone vrste, a eventualne postojeće elemente autohtone flore sačuvati u najvećoj mogućoj mjeri te integrirati u krajobrazno uređenje

- očuvati povoljnu građu i strukturu morskog dna, obale i priobalnog područja u što prirodnijem obliku

- spriječiti nasipavanje i betoniranje obale te mijenjanje obalne linije

- očuvati u najvećoj mogućoj mjeri postojeće krajobrazne vrijednosti

- osigurati pročišćavanje svih otpadnih voda.

(2) Osim navedenih uvjeta prilikom izrade Plana potrebno je primijeniti uvjete zaštite okoliša iz planova višeg reda.

**Mjere zaštite kulturno-povijesnih cjelina i građevina i ambijentalnih vrijednosti**

**Članak 79.**

(1) Na prostoru obuhvata Plana nema registriranih, niti evidentiranih kulturnih dobara.

(2) U slučaju eventualnih arheoloških nalaza tijekom radova iskopa potrebno je postupiti u skladu s člankom 45. Zakona o zaštiti i očuvanju kulturnih dobara („Narodne novine“, broj 69/99, 151/03, 157/03, 87/09, 88/10, 61/11, 25/12, 136/12, 157/13, 152/14 i 98/15), odmah zaustaviti radove i obavijestiti nadležni Konzervatorski odjel u Šibeniku.

**8. POSTUPANJE S OTPADOM**

**Članak 80.**

(1) Postupanje s otpadom riješit će se u skladu sa Zakonom o održivom gospodarenju otpadom („Narodne novine“, broj 94/13 i 73/17), Pravilnikom o gospodarenju otpadom („Narodne novine“, broj 23/14, 51/14, 121/15 i 132/15), Planom gospodarenja otpadom u Republici Hrvatskoj za razdoblje 2017.-2022. godine („Narodne novine“, broj 3/17), Planom gospodarenja otpadom Šibensko-kninske županije („Službeni vjesnik Šibensko-kninske županije“, broj 15/07) te Planom gospodarenja otpadom Grada Šibenika („Službeni glasnik Grada Šibenika“, broj 10/10).

(2) Na području obuhvata Plana se predviđa nastanak samo komunalnog i neopasnog tehnološkog otpada.

**Članak 81.**

(1) Kod provedbe Plana primjenjivat će se odgovarajući važeći propisi koji reguliraju područje gospodarenja otpadom, kao i važeći planovi gospodarenja otpadom.

**Članak 82.**

(1) Sustav gospodarenja otpadom Grada Šibenika, pa tako i područja obuhvata Plana provodit će se u okviru sustava Šibensko-kninske županije.

(2) Komunalni otpad zbrinjavat će se izvan područja Plana, a na postojećem odlagalištu otpada u Gradu Šibeniku, lokacija Bikarac.

(3) U okviru cjelovitog sustava gospodarenja otpadom građevni otpadni materijal i drugi korisni otpad zbrinjavat će se na lokaciji zasebnog odlagališta građevnog otpada.

**Članak 83.**

(1) U sklopu obuhvata Plana, na svakoj građevnoj čestici osigurava se odgovarajući prostor za smještaj manjih spremnika za skupljanje komunalnog otpada, koji su dostupni vozilima za odvoz komunalnog otpada nadležnog komunalnog poduzeća.

(2) Na javnim površinama osigurava se odgovarajući prostor za smještaj većih spremnika za skupljanje komunalnog otpada i spremnika za odvojeno skupljanje komunalnog otpada.

(3) Unutar obuhvata Plana uspostavit će se izdvojeno prikupljanje korisnog otpada, i to odgovarajućim standardnim kontejnerima grupiranim za više vrsta korisnog otpada (obavezno: staklo, metal, papir, limenke, a alternativno i za istrošene baterije).

**9. MJERE SPREČAVANJA NEPOVOLJNA UTJECAJA NA OKOLIŠ**

**Članak 84.**

(1) Unutar obuhvata Plana zaštita okoliša provodit će se u skladu sa svim zakonima, odlukama i propisima, relevantnim za ovu problematiku, a naročito u skladu sa Zakonom o zaštiti okoliša, odredbama važećeg prostornog plana šireg područja i ovog Plana.

(2) Unutar obuhvata Plana, odnosno u njegovoj neposrednoj blizini, ne mogu se graditi građevine koje svojim postojanjem ili upotrebom, neposredno ili potencijalno, ugrožavaju život i rad ljudi te okoliš u smislu Zakona o zaštiti okoliša i ostalih propisa.

**Zaštita tla**

**Članak 85.**

(1) Unutar područja obuhvata nema klizišta ni mjesta jakih erozija.

(2) Zaštitu od erozije tla treba posredno provoditi zaštitom postojećih zelenih površina s ograničenjem sječa kako površina niti u jednom trenutku ne bi ostala ogoljena i podložna eroziji te kako bi se očuvale vrijednosti krajobraza.

(3) U sklopu građevnih čestica svih namjena treba formirati obavezne pasaže uređenog zelenila, posebno na dijelovima uz prometnice.

(4) Radi zaštite od oborinskih voda potrebno je osigurati vodopropusnost tla na građevnoj čestici i ograničiti udio nepropusnih površina prilikom uređenja javnih otvorenih prostora, a prikupljene vode s takvih površina adekvatno pročistiti prije ispuštanja u podzemne tokove tj. u tlo.

(5) Unutar obuhvata ovog Plana nije dozvoljen unos štetnih tvari u tlo, izravno ili putem dispozicije otpadnih voda.

**Zaštita zraka**

**Članak 86.**

(1) Na prostoru obuhvata Plana zaštita zraka provodit će se ograničavanjem emisije onečišćujućih tvari

u zrak i propisivanjem tehničkih standarda u skladu s propisima EU. Budući da je na području obuhvata Plana zanemariva mogućnost pojave onečišćujućih tvari (veće zelene površine, individualni korisnici, turističko/rekreacijska zona i sl.), specijalne mjere zaštite nisu potrebne.

(2) Suglasno zakonskoj regulativi potrebno je provoditi imisijski i emisijski monitoring zraka te poduzimati potrebne mjere za smanjenje štetnih i prekomjernih emisija u smislu važećih propisa.

(3) Uređenjem građevne čestice odnosno organizacijom tehnološkog procesa mora se spriječiti raznošenje prašine, odnosno širenje neugodnih mirisa. Posebno se tu misli na zaštitno zelenilo koje se predlaže posaditi uz državnu cestu DC-8, gdje promet može biti potencijalni izvor onečišćenja (prašina, dim i sl.).

(4) Potrebno je poduzeti sljedeće mjere i aktivnosti:

- promicanje upotrebe plina i alternativnih izvora energije kod korisnika drugog energenta i novog korisnika

- stacionarni izvori onečišćenja zraka (tehnološki postupci, uređaji i građevine iz kojih se ispuštaju u zrak onečišćujuće tvari) moraju biti proizvedeni, opremljeni, korišteni i održavani tako da ne ispuštaju u zrak

tvari iznad graničnih vrijednosti emisije, prema Zakonu o zaštiti zraka („Narodne novine“, broj 130/11, 47/14 i 61/17) i Uredbi o graničnim vrijednostima emisije onečišćujućih tvari u zrak iz nepokretnih izvora („Narodne novine“, broj 87/17)

- održavanje javnih površina redovitim čišćenjem prašine te izvedbom zaštitnih zelenih površina i očuvanjem postojećeg zelenila.

**Zaštita od buke**

**Članak 87.**

(1) Na području obuhvata Plana najviša dopuštena razina buka određena je važećim Zakonom o zaštiti od buke („Narodne novine“, broj 30/09, 55/13, 153/13 i 41/16) i važećim Pravilnikom o najvišim dopuštenim razinama buke („Narodne novine“, broj 91/07).

(2) Područje Plana nije ugroženo povećanom razinom buke kao rezultat postojećih sadržaja ili planirane namjene površina, a manji utjecaj ima prometna buka od vozila na DC-8 i neznatno od prometnica u naselju.

(3) Radi zaštite od buke potrebno je pridržavati se zakonske regulative prilikom izgradnje novih građevina.

(4) Smanjenje buke postići će se upotrebom odgovarajućih materijala kod gradnje građevina, njihovim smještajem u prostoru te postavljanjem zona zaštitnog zelenila prema izvorima buke (posebno prema DC-8).

(5) Unutar zone obuhvata dnevna buka ne smije prelaziti 55 dBA, odnosno ne smije prelaziti dopuštene razine u zoni s kojom graniči (prema stambenim zonama 55 dBA, odnosno prema zonama

namijenjenim odmoru 50 dBA)

**Zaštita voda**

**Članak 88.**

(1) Zaštita voda na području obuhvata Plana ostvaruje se nadzorom nad stanjem kakvoće podzemnih i površinskih voda i potencijalnim izvorima zagađenja (npr. ispiranje zagađenih površina i prometnica, ispiranje tla, mogućnost havarija i sl.).

(2) Obvezno je osigurati priključak na sustav javne odvodnje, a do izgradnje sustava javne odvodnje izgraditi vlastiti uređaj za pročišćavanje otpadnih voda, na način propisan od nadležnog distributera.

(3) Otpadne vode koje ne odgovaraju propisima o sastavu i kvaliteti voda, prije upuštanja u javni odvodni sustav moraju se pročistiti pred tretmanom do tog stupnja da ne budu štetne po odvodni sustav i recipijente u koje se upuštaju.

(4) Sve oborinske vode koje se uvode u sustav oborinske kanalizacije s neizgrađenog građevinskog zemljišta, zelenih i javno-prometnih površina moraju se tretirati preko pjeskolova i slivnika s ugrađenim taložnicama.

(5) Oborinske vode onečišćene naftnim derivatima s voznih i parkirnih (manipulativnih) površina moraju se prihvatiti i nepropusnom kanalizacijom priključiti na sustav javne odvodnje ili nakon pročišćavanja disperzno ispustiti u podzemlje preko upojnih bunara.

(6) Prilikom izrade tehničke dokumentacije za gradnju pojedinih građevina na području obuhvata Plana investitor je dužan ishoditi vodopravne uvjete u skladu s posebnim propisima.

**Zaštita mora**

**Članak 89.**

(1) Područje obuhvaćeno Planom sastoji se od kopnenog i morskog dijela s dužinom morske

obale od oko 270 m plaže i 300 m priveza te površinom morskog akvatorija od oko 2,6 ha.

(2) Unutar obuhvata Plana nije predviđen smještaj takvih namjena ili sadržaja koji bi imali

negativni utjecaj na kvalitetu mora.

(3) Zaštita mora obuhvaća:

- mjere ograničenja izgradnje u zaštićenom obalnom području mora

- izgradnja javnog sustava za odvodnju otpadnih voda čime će se spriječiti izravno ispuštanje sanitarno potrošnih i tehnološki otpadnih voda u more, sa središnjim uređajem za pročišćavanje otpadnih voda s podmorskim ispustom

- izgradnja sustava odvodnje oborinskih voda s odgovarajućim tretmanom pročišćavanja (pjeskolov, uljni separator itd.).

**Urbanističke mjere zaštite od prirodnih i drugih nesreća**

**Članak 90.**

(1) Urbanističkim mjerama zaštite od prirodnih i drugih nesreća u ovom Planu ostvaruju se prostorni preduvjeti za sprječavanje pojava koje ugrožavaju ljude i materijalna dobra, kao i prostornih preduvjeta kojima se izbjegava ili umanjuju neželjene posljedice prirodnih, tehničkih i ratnih opasnosti.

(2) Područje obuhvata Plana je osjetljivo područje u zaštićenom obalnom pojasu mora te u njemu nisu dopuštene djelatnosti koje ugrožavaju ljude, materijalna dobra i okoliš.

(3) Posebne mjere sprječavanja nepovoljnih utjecaja posljedica elementarnih nepogoda i ratnih opasnosti na najvitalnije sastavnice okoliša provodit će se zaštitom tla, vode i zraka od zagađenja i drugim mjerama sukladnim posebnim propisima.

(4) Za potrebe obavješćivanja u slučaju opasnosti obvezuje se sukladno važećim propisima ugradnja, upravljanje i održavanje sustava za uzbunjivanje.

(5) Na kartografskom prikazu 3. „Uvjeti korištenja, uređenja i zaštite površina“ označena su područja i dijelovi primjene urbanističkih mjera zaštite u slučaju opasnosti, kao što su:

- prometnice za evakuaciju u izvanrednim uvjetima

- lokacije objekta kritične infrastrukture i mogućih izvora tehničko-tehnoloških nesreća (trafostanice)

- lokacije pogodne za privremeno odlaganje materijala od urušavanja.

(6) Odredbama za provedbu ovog Plana predviđen je način gradnje, izgrađenost građevne čestice i smještaj građevina na građevnim česticama tako da zadovoljavaju sigurnosne uvjete u slučaju elementarnih nepogoda i ratnih opasnosti.

(7) Tijekom projektiranja građevina i izvođenja radova kojima se osiguravaju mjere zaštite od prirodnih i drugih opasnosti potrebno je ishoditi suglasnost nadležnih državnih tijela.

(8) Na području obuhvata ovog Plana potrebno je pridržavati se odredbi važećeg Zakona o zaštiti i spašavanju („Narodne novine“, broj 174/04, 79/07, 38/09 i 127/10), Pravilnika o mjerama zaštite od elementarnih nepogoda i ratnih opasnosti u prostornom planiranju i uređenju prostora, zahtjeva zaštite i spašavanja u dokumentima prostornog uređenja Grada Šibenika. Pored toga poštivati i Zakon o zaštiti od elementarnih nepogoda („Narodne novine“, broj 73/97), Pravilnik o postupku uzbunjivanja stanovništva („Narodne novine“, broj 47/06 i 110/11) te druge pozitivne zakonske propise iz područja zaštite i spašavanja.

**Zaštite od voda**

**Članak 91.**

(1) Zaštita od štetnog djelovanja voda na području obuhvata Plana osigurava se planskim mjerama te postupkom projektiranja i gradnje kojima se sprječava ili umanjuje nastajanje šteta od oborinskih voda, poplava te visokog i olujnog mora.

(2) Oborinske vode sa svih izgrađenih površina unutar obuhvata Plana prikupljaju se u oborinsku kanalizaciju, a oborinske vode s krovova građevina prikupljaju se unutar parcele i to korištenjem upojnih građevina ili izgradnjom cisterni-spremnika s ciljem uklapanja sustava odvodnje oborinskih voda u način korištenja i uređenja zemljišta.

(3) Pri projektiranju i gradnji treba uzimati u obzir karakteristike oborinskih prilika.

Kod projektiranja kanalizacijske mreže, treba voditi računa o maksimalnim intenzitetima kiše u kratkim vremenskim razmacima te istu mrežu dimenzionirati na takve uvjete.

(4) Konfiguracija tla i rješenja u ovom Planu omogućavaju da se građevine za smještaj ljudi i dobara grade na površinama čiji je položaj iznad dosega visokog mora.

**Zaštita od potresa**

**Članak 92.**

(1) Sve građevine na području obuhvata Plana projektiraju se i grade sukladno važećim zakonskim i tehničkim propisima za stupanj seizmičnosti koji na području Grada Šibenika iznosi I° = 7° (7° MCS). Mjere zaštite od potresa provode se primjenom posebnih propisa za protupotresno projektiranje građevina u predmetnoj potresnoj zoni.

(2) Putovi evakuacije i pomoći u slučaju rušenja građevina uslijed potresa ili drugih nepogoda i opasnosti određeni su u ovom Planu na kartografskom prikazu 3. Uvjeti korištenja, uređenja i zaštite površina.

(3) Protupotresno projektiranje kao i građenje građevina treba provoditi sukladno važećem Zakonu, Pravilniku o mjerama zaštite od elementarnih nepogoda i ratnih opasnosti u prostornom planiranju i uređivanju prostora te Pravilniku o postupku uzbunjivanja stanovništva.

**Mjere zaštite od požara**

**Članak 93.**

(1) Sustav zaštite od požara temelji se na zakonima, propisima i normama koje uređuju tu problematiku.

(2) Sustav zaštite od požara podrazumijeva planiranje zaštite od požara, propisivanje mjera zaštite od požara građevina, ustrojavanje subjekata zaštite od požara, provođenje mjera zaštite od požara, financiranje zaštite od požara te osposobljavanje i ovlašćivanje za obavljanje poslova zaštite od požara, s ciljem zaštite života, zdravlja i sigurnosti ljudi i životinja te sigurnosti materijalnih dobara, okoliša i prirode od požara, uz društveno i gospodarski prihvatljiv požarni rizik.

(3) Prilikom projektiranja i građenja građevina moraju se primjenjivati zakoni, pravilnici i ostali propisi kojima se uređuje zaštita od požara, kao jedan od temeljnih zahtjeva za građevinu tako da se u slučaju požara:

- očuva nosivost konstrukcije tijekom određenog vremena

- spriječi nastanak i širenje vatre i dima unutar građevine

- spriječi širenje požara na susjedne građevine

- omogući korisnicima da u što kraćem vremenu napuste građevinu ili da budu spašeni

- omogući pristupačnost građevini ili području za potrebe vatrogasne intervencije

- omogući zaštita od požara spasilačkog tima.

(4) Tehnološki procesi u kojima se koriste ili proizvode zapaljive tekućine i plinovi ili eksplozivne tvari, mogu se obavljati samo u građevinama ili njenim dijelovima koji su izgrađeni sukladno važećim propisima koji uređuju tu problematiku.

(5) Za potrebe gašenja požara u hidrantskoj mreži je potrebno, ovisno o broju korisnika te vrsti i namjeni građevina, osigurati potrebnu količinu vode i odgovarajući tlak.

(6) Kako bi se vatrogasnoj tehnici omogućilo gašenje požara na otvorenom prostoru, te kako bi se omogućio dohvat otvora na vanjskim zidovima građevina radi spašavanja osoba i gašenja požara potrebno je planirati odgovarajuće vatrogasne pristupe, vatrogasne prilaze te površine za operativni rad vatrogasnih vozila.

**Mjere posebne zaštite**

**Članak 94.**

(1) Mjere zaštite od elementarnih nepogoda i ratnih opasnosti provode se sukladno Pravilniku o mjerama zaštite od elementarnih nepogoda i ratnih opasnosti u prostornom planiranju i uređivanju prostora.

(2) Zaštita od vremenskih nepogoda postiže se tijekom projektiranja, izvođenja i održavanja građevina primjenom konstrukcija, oblikovanja te uporabe materijala i uređaja koji sprečavaju nepovoljan utjecaj visokih i niskih temperatura, vremenskih nepogoda i oluja.

(3) Uzbunjivanje i obavješćivanje stanovništva u slučaju opasnosti temelji se na Zakonu o zaštiti i spašavanju te Pravilnika o postupku uzbunjivanja stanovništva.

(4) Na području obuhvata Plana ne planira se izgradnja skloništa. Moguće je koristiti sve veće otvorene površine radi sklanjanja i evakuacije ljudi.

**10. MJERE PROVEDBE PLANA**

**Članak 95.**

(1) Provedba ovog Plana vrši se temeljem Odredbi za provedbu Plana uz obvezno korištenje cjelokupnog elaborata (tekstualnog i grafičkog dijela).

**Članak 96.**

(1) Na cjelokupnom području obuhvata Plan će se provoditi izdavanjem lokacijskih dozvola i/ili akata kojima se odobrava građenje prema postupku predviđenom zakonom i ostalim propisima.

(2) Gradnja pojedinačnih građevina može se dozvoliti uz prometnu površinu za koju je izdana građevinska dozvola.

(3) Parcelacijski elaborati mogu se sprovoditi parcijalno, sukladno prostornim cjelinama iz članka 3. ovih Odredbi.

**Članak 97.**

(1) Svi elementi na temelju kojih će se izdavati lokacijske dozvole i/ili akti kojima se odobrava građenje, a koji nisu posebno navedeni u ovom Planu, određuju se na temelju odredbi važećeg prostornog plana šireg područja. .  
(2) Posebne uvjete građenja koji nisu navedeni u Planu utvrdit će se nadležna tijela državne uprave, odnosno pravne osobe s javnim ovlastima kada je to određeno posebnim propisima.